Source: http://www.oslovma.hu/index.php/hu/archiv/189-archiv-monitoring/974-zo-slovenskej-tlae-marec-ii-2013-monitor
Timestamp: 2019-08-18 11:17:42+00:00
Document Index: 13607165

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ']

Zo slovenskej tlače - Marec (II.) 2013 - Monitor
Posledná aktualizácia12:17:41
Utolsó frissítés: 2013. máj. 10. péntek, 00:56
Orbán znásilnil ústavu - Podkopávanie právneho štátu a demokracie - Martonyi do Bratislavy, Kaliňák v Budapešti - Fico si myslí, že niekomu asi veľmi vadí pokoj v slovensko-maďarských vzťahoch - Spolu 2014 ako strana - 320-tisíc nových voličov spoza hraníc - Tisíce Maďarov žiadali autonómiu v Rumunsku - Darebáctva spoza Dunaja
Orbán znásilnil ústavu, súdu vracia úder
12. marca 2013 - (Ivan Drábek - Pravda)
To, čo ústavný súd vyšmaril dverami, vracia maďarský premiér späť oknom. Viktor Orbán v pondelok odmietol stiahnuť novelu základného zákona, ktorá zakotvuje už raz súdom zrušené sporné ustanovenia. Aby mu zbor v talároch viac mocenské zámery nehatil, novela výrazne obmedzuje právomoci ústavného súdu. Iba štrnásť mesiacov platnú ústavu, o ktorej Orbán predvlani vyhlásil, že je „vytesaná do žuly“, vládny Fidesz prepísal už štvrtý raz. Útly, pôvodne iba 45-stránkový, dokument doplnil o ďalších pätnásť strán. Podľa viacerých oponentov ide o dosiaľ najvážnejšie ohrozenie právneho štátu od jari 2010, keď súčasná vláda prišla k moci. Odoberá totiž ústavnému súdu právomoci z obsahového hľadiska posudzovať ustanovenia základného zákona. Súčasne ruší všetky rozhodnutia ústavného súdu spred roku 2012, čím ho zbavuje možnosti odvolávať sa pri ochrane demokratických zásad na staršie precedensy. Za novelu, pred prijatím ktorej Orbána varovali Brusel, Washington i demonštranti v Budapešti, hlasovalo 265 z celkového počtu 386 poslancov. Socialisti, ktorí sú najsilnejšou opozičnou stranou, zasadanie parlamentu, kde má Fidesz pohodlnú ústavnú väčšinu, bojkotovali. Orbán na úvod pondelkového zasadania vystúpil pred poslancami. Jeho prejav mal bojovný názov Maďarsko sa nedá. Napriek očakávaniu v ňom však neobhajoval ústavnú novelu pred kritikou zo strany EÚ a USA. O spornej úprave základného zákona sa ani nezmienil. Namiesto toho navrhol zakázať energetickým spoločnostiam za dodávky pre domácnosti dosahovať zisk. V odpovedi na interpeláciu jedného opozičného poslanca, ktorý ho obvinil, že pre svoje egoistické mocenské záujmy vedie vojnu s Bruselom i Washingtonom, na čo doplatí celé Maďarsko, sa premiér pasoval za bojovníka za záujmy všetkých Maďarov. „Dobrý vojak nebojuje proti tým, ktorí stoja proti nemu, ale za tých, ktorí stoja za ním. My bojujeme za všetkých maďarských ľudí,“ vyhlásil. Orbán si za zámienku taktického protiútoku zvolil piatkové rozhodnutie prvostupňového súdu, ktorý dal za pravdu plynárskej spoločnosti spochybňujúcej spôsob, akým jej vláda znížila cenový strop. Premiér zatiaľ neprávoplatný verdikt označil za „škandál“ a „nehoráznosť“. Od začiatku tohto roka vláda znížila poplatky za elektrinu, plyn a ústredné kúrenie o desať percent a do budúcoročných parlamentných volieb chce občanov potešiť ďalším znížením inkasa. Spoločnosti distribuujúce plyn a elektrinu pre domácnosť sú v Maďarsku v rukách nemeckých a francúzskych spoločností. Práve ich lobistickým pôsobením Fidesz vysvetľuje diplomatickú ofenzívu európskych inštitúcií, ktorej Budapešť v týchto dňoch čelí. „Maďarsko to nedopustí,“ vyhlásil v parlamente šéf poslaneckého klubu Fideszu Antal Rogán. „Nedovolíme medzinárodným podnikateľským loby ani politickým silám zvonka, aby zasahovali do rozhodnutí maďarského parlamentu,“ dodal. Hoci opozícia v súvislosti so včerajšou novelou hovorí o znásilnení ústavy a konci právneho štátu, a v blízkosti parlamentu sa po sobotňajšej niekoľkotisícovej demonštrácii znova objavili zástupy protestujúcich, nezávislý internetový portál Index Orbánov zastierací manéver označil za šikovný ťah. „Vystúpenie premiéra bolo z politického hľadiska nesporne logické. Priemerného voliča idea ústavnosti, rozdelenie odvetví moci i systém bŕzd a protiváh v jeho každodennom živote sotva vzrušia. Naopak, to, aké inkaso má platiť na začiatku mesiaca, cíti na vlastnom vrecku,“ napísal komentátor Indexu. Po záverečnom hlasovaní parlamentu sa teraz všetka pozornosť sústredí na hlavu štátu Jánosa Ádera. „Nepodpíš to, János,“ skandovali včera demonštranti, ktorí sa napriek policajnému uzavretiu priestoru snažili priblížiť k budínskemu prezidentskému sídlu. Áder - hoci ho do funkcie dosadil Fidesz - vystupuje samostatnejšie ako jeho predchodca Pál Schmitt, ktorý parlamentu nikdy nevrátil ani jeden zákon. Nový prezident ich za necelý rok, čo je v úrade, stopol už viacero. Bývalý konzervatívny prezident László Sólyom, v minulosti dlhoročný predseda ústavného súdu, včera v stati zverejnenej v denníku Népszabadság označil Ádera za poslednú šancu pre záchranu právneho štátu. Prezident, ktorý včera začal dvojdňovú návštevu Nemecka, odkázal, že k veci sa vyjadrí až po návrate z Berlína. Mimochodom, v poradí štvrtá novela ústavy obmedzuje aj jeho právomoci. V budúcnosti by mal možnosť vetovať sporné právne normy len v prípade výhrad k procedurálnym záležitostiam.
Hlavné ústavné zmeny
Zrušenie všetkých rozhodnutí ústavného súdu spred 1. 1. 2012
Odobratie právomoci ústavnému súdu z obsahového hľadiska posudzovať ustanovenia základného zákona
Obmedzenie volebnej kampane: spoty môžu byť odvysielané len vo verejnoprávnych médiách
Ak európske súdy potrestajú Maďarsko pokutou, vláda má právo na jej zaplatenie zaviesť dodatočné dane
oficiálnom uznaní cirkví rozhoduje parlament
Pojem rodina sa vzťahuje výlučne na manželstvo muža a ženy, resp. vzťah rodičov a detí
Zákon alebo samospráva môže vyhlásiť za protiprávny a trestný pobyt bezdomovcov na ulici
Zákon môže zaviazať vysokoškolákov študujúcich so štátnym príspevkom, aby istý čas po získaní diplomu pracovali v Maďarsku
Vláda má právo prevziať pod svoju kontrolu hospodárenie vysokých škôl
Maďarský parlament schválil spornú novelu napriek varovaniam
http://www.webnoviny.sk/svet/madarsky-parlament-schvalil-spornu-n/643671-clanok.html
Podkopávanie právneho štátu a demokracie
12. marca 2013 - (tasr)
Lídri v Európskom parlamente tvrdia, že Európska únia by mala vyšetriť nedávne dodatky k maďarskej ústave, ktorú kritici vnímajú ako podkopávanie právneho štátu a demokracie. napísala to dnes agentúra AP. Guy Verhofstadt, líder liberálov, dnes povedal, že 27-členný blok musí začať vyšetrovať a pravdepodobne aj sankcionovať krajinu, pretože vláda maďarského premiéra Viktor Orbán „nechce zaviesť európske princípy a hodnoty”. Zelení a socialisti tiež odmietli zmeny v maďarskej ústave a označili ich za ohrozujúce demokraciu. Joseph Daul, vodca pravicovej frakcie v Európskom parlamente, vyhlásil, že Európska komisia a Rada Európy by sa obe mali pozrieť na zmeny v ústave a ak to bude potrebné, navrhnúť kroky na ich zlepšenie, napísala agentúra AP. Kritici tvrdia, že dodatky k maďarskej ústave, ktoré schválili poslanci maďarského parlamentu v pondelok väčšinou poslancov vládnych strán, dávajú priveľa moci do rúk vlády.
Angela Merkelová sa stretla s Jánosom Áderom,
vyzvala ho na vytvorenie predvídateľnejšieho prostredia v Maďarsku
Nemecko očakáva od Maďarska vytvorenie predvídateľnejšieho hospodárskeho prostredia. Vyplýva to z dnešnej schôdzky nemeckej kancelárky Angely Merkelovej s maďarským prezidentom Jánosom Áderom v Berlíne. Podľa agentúry MTI priaznivý vývoj nemecko-maďarských hospodárskych vzťahov označila Merkelová za veľmi dôležitý. Ádera súčasne požiadala, aby sprostredkoval doma jej postoj, podľa ktorého by bolo potrebné v budúcnosti venovať viac pozornosti tvorbe právnej istoty a predvídateľného hospodárskeho prostredia, pretože relatívne častá úprava právnych noriem neprospieva predvídateľnosti maďarskej ekonomiky. Maďarského hosťa, ktorý v pondelok pricestoval na dvojdňovú oficiálnu návštevu Nemecka, prijal dnes aj šéf nemeckej diplomacie Guido Westerwelle.
Protestujúci žiadali, aby prezident Áder nepodpísal novelu ústavy
11. marca 2013 - (tasr)
Niekoľko tisíc demonštrantov požadovalo na budapeštianskom Hradnom vrchu neďaleko prezidentského paláca prezidenta Jánosa Ádera, aby nepodpísal dnes schválenú novelu ústavy. K členom skupiny „Ústava nie je hračka”, ktorá sa zorganizovala na spoločenskej siete Facebook, sa pridali aj sympatizanti maďarského hnutia Solidarita, ktorí čakali podvečer pred parlamentom na hlasovanie o novele. Priame okolie Sándorovho paláca, v ktorom sídli hlava štátu, uzatvorilo Centrum boja proti teroru (TEK) rozhodnutím zo 7. marca až do 16. marca. Poslanci maďarského parlamentu dnes schválili štvrtú novelu ústavy, ktorá vstúpila do platnosti 1. januára 2012. Novela obsahuje 22 pozmeňujúcich ustanovení. Za návrh hlasovalo 265 poslancov, 11 bolo proti, 33 sa zdržalo hlasovania. Poslanci opozičnej Maďarskej socialistickej strany (MSZP), Demokratickej koalície a poslanci patriaci do zoskupenia Dialóg pre Maďarsko pred hlasovaním opustili rokovaciu sálu. Socialisti do okien parlamentu vyvesili niekoľko čiernych vlajok. Maďarský minister zahraničných vecí János Martonyi v Bruseli avizoval, že Maďarsko požiada Benátsku komisiu, aby vyjadrila právny postoj ku kritizovanej novele. Na schválenie novely ústavy reagovali spoločným vyhlásením predseda Európskej komisie José Manuel Barroso s generálny tajomník Rady Európy Thorbjörn Jagland, ktorí vyjadrili obavy, či novelizované ustanovenia maďarského základného zákona spĺňajú princípy právneho štátu, práva Európskej únie a kritériá Rady Európy.
Polícia vytlačila demonštrantov, ktorí sa priblížili k parlamentu
Polícia v Budapešti vytlačila v pondelok v neskorých večerných hodinách skupinu niekoľkých stoviek mladých demonštrantov, ktorí sa snažili priblížiť k budove parlamentu. Protestujúci vyjadrili nesúhlas s pondelňajším prijatím novely ústavy a jeden z rečníkov vyjadril názor, že zákony diktatúry nie je potrebné dodržiavať, preto sa dav pokúsil vkročiť na vyhradené územie parlamentu. „V momente, kedy začne platiť diktatúra - ak by náhodou prezident podpísal schválenú novelu ústavy -, treba poslúchať iba zákony morálky a lásky,” povedal rečník. Polícia protestujúcich, ktorý potom prekročili zábrany vytlačila z parkoviska pred zákonodarným zborom. Skupina zhruba 20 demonštrantov v pondelok večer na krátky čas zablokovala premávku Reťazového mosta.
Poslanci schválili novelu ústavy, ktorá vyvolala odmietavé reakcie
Poslanci maďarského parlamentu dnes schválili štvrtú novelu ústavy, ktorá vstúpila do platnosti 1. januára 2012. Novela obsahuje 22 pozmeňujúcich ustanovení. Za návrh hlasovalo 265 poslancov, 11 bolo proti, 33 sa zdržalo hlasovania. Poslanci opozičnej Maďarskej socialistickej strany (MSZP), Demokratickej koalície a poslanci patriaci do zoskupenia Dialóg pre Maďarsko pred hlasovaním opustili rokovaciu sálu. Maďarský minister zahraničných vecí János Martonyi v Bruseli avizoval, že Maďarsko požiada Benátsku komisiu, aby vyjadrila svoj postoj ku kritizovanej novele ústavy. Pred parlamentom proti prijatiu protestovala skupina ľudí. Okolie parlamentu zabezpečovali početné policajné jednotky. Protesty budú pokračovať v okolí prezidentského paláca na Hradnom vrchu v Budíne.
Nebojuje sa iba silou meča, a nie o všetkom sa píše v knihách dejepisu.
11. marca 2013 - (Pavol Szabo - blog.etrend.sk)
Všetkým známa historická udalosť z dejepisu, tým mladším z komerčného filmu 300, je autormi spomínaná zväčša v súvislosti s vlasteneckým bojom a obranou svojho domova. Tento príbeh sa síce neodohráva v Grécku, nezúčastňujú sa ho stovky odvážnych bojovníkov s mečom v ruke, ale hŕstka maďarských ústavných sudcov sprevádzaná a motivovaná obdobným príbehom, bojujúca za určité zásady a princípy, nakoľko ako samotní grécki bojovníci, tak aj oni predstavujú prakticky poslednú inštanciu schopnú zastaviť útok kontroverzných návrhov zákonov jednofarebnej vlády našich južných susedov. Mašinéria maďarského parlamentu pozostávajúca z prevažujúcej ústavnej väčšiny jednej politickej strany vyvíja neustále snahy o pretransformovanie mnohých kompetencií pod centralizovanú kontrolu vládnucej triedy. Tŕňom v oku sa od začiatku javil maďarský ústavný súd. Napriek mnohým polenám hodeným pod nohy ústavným sudcom, ktoré predstavovali obmedzenia právomocí ústavného súdu a účelové úpravy voľby a zloženia sudcov, bol predseda ústavného súdu Péter Paczolay schopný nájsť potrebnú väčšinu na zrušenie protiústavných návrhov zákonov priečiacim sa základným princípom osobných slobôd. Svojimi enunciátmi zrušil napríklad zákon zavádzajúci trestnosť bezdomovectvu, zákon podmieňujúci volebné právo registrácii, zákon zakazujúci vyobrazovanie rôznych extrémistických symbolov (červenej hviezdy alebo svastiky - svastika sa napríklad v mnohých kultúrach používa ako náboženský symbol) a zákon odnímajúci právne postavenie mnohým cirkvám bez odôvodnenia a možnosti odvolať sa. V neposlednom rade sa rozhodnutia ústavného súdu postavili do cesty ústavným/zákonným novelizáciám neprimerane sústreďujúcich právomoci do rúk predsedníčky Národného súdneho úradu Tünde Handó, ktorá je zhodou okolností dobrou priateľkou Viktora Orbána a manželkou zakladajúceho člena vládnucej strany Fidesz Józsefa Szájera, údajného tvorcu kontroverznej maďarskej ústavy schválenej v roku 2011. Vládna garnitúra nedala na seba dlho čakať a svoj pátos prekonala dnešným schválením extenzívnej novely ústavy, ktorá v sebe zahŕňa mnoho zrušených/protiústavných zákonov. Keď to nejde po dobrom, tak to pôjde cez priamu novelizáciu ústavy. Tieto prípady sú zriedkavé, no v Európe sa už vyskytli situácie, kedy normotvorcovia chceli obísť zrušenie protiústavného zákona, povýšením jeho znenia na zákon ústavný. Nie až tak dávno sa tiahli patálie okolo zákona o preukazovaní pôvodu majetku. Ústavný súd SR vyhlásil zákon ako ústavne neakceptovateľný. Prvotné úvahy boli povýšiť úpravu do roviny ústavného zákona a obísť tým rozhodnutie Ústavného súdu SR. Nakoniec sa zákon prepracoval, spolu s ním novelizovala Ústava SR a to tak, aby sa otvorili dvere novému, v prvotnej forme protiústavnému a v súčasnej forme prakticky bezzubému zákonu. Zásadná novela maďarskej novely myslela na všetko a oklieštila kompetenciu maďarského ústavného súdu tak, že je oprávnený preskúmať novelu iba z hľadiska, či boli dodržané procesné podmienky na jej schválenie. Dnes schválená novela prináša také perličky ako je iba ďalšie oklieštenie právomocí ústavného súdu, kriminalizácia bezdomovcov, zavádza predpoklady na užšie spojenie cirkví so štátom a priamu kontrolu/ovládanie školstva, osobitné neprimerané zdaňovanie občanov mimo rozpočtu a zasahovanie do nezávislosti médií počas volieb. Do budúcnosti bude otázna ústavne inkorporovaná zodpovednosť orgánov a predstaviteľov komunistického režimu, vrátane právnych nástupcov sovietskej strany, za režim a ich činy spred roku 1990. Nehovoriac o výslovnej možnosti obmedziť právo na slobodu prejavu v prípade, ak bude narúšaná dôstojnosť maďarského národa, alebo dokonca článok ústavy zriaďujúci parlamentnú gardu/stráž, zodpovednej priamo predsedovi parlamentu. Predsedníčka Národného súdneho úradu od dnešného dňa centrálne riadi administratívne záležitosti všetkých maďarských súdov a sudcovská samospráva iba participuje. Váhy Justície sa nahli v prospech predsedníčky ešte viac, nakoľko v „záujme vymožiteľnosti fundamentálnych práv“, v duchu „rozhodnúť v primeranej lehote“ a v rámci určitej zásady „rovnomerného rozloženia prípadov“ bude oprávnená presunúť prípad na úplne iný súd. Takže individuálny orgán tabuľkovo zhodnotí preťaženosť súdu a v rámci rovnomerného rozloženia prípadov odníme prípad zákonnému sudcovi. Posledná spomenutiahodná perla a kopanec do judikatúry ústavného súdu spočíva v absolútnom „zmazaní” histórie všetkých jeho rozhodnutí, ktoré predchádzali prijatiu novej ústavy. Z prvotného pohľadu sa to javí ako logický krok - nová ústava - nové rozhodnutia, avšak mnohé skoršie rozhodnutia vychádzali z axióm právneho štátu a osobných slobôd, pričom predchádzajúce znenie ústavy nespadalo práve do obdobia nedemokratického režimu. Je úplne bežné, že ústavné súdy vychádzajú aj zo starších rozhodnutí, ktoré v tom čase síce opierali svoju argumentáciu o ustanovenia už v súčasnosti s iným znením, avšak vychádzali z ducha celej ústavy a predovšetkým z jej základných princípov kompatibilné so súčasnými ústavnými poriadkami. Je potrebné si pripomenúť, že mnohé práva jednotlivcov, ktoré nie sú pozitivisticky upravené, sa vyvinuli práve vďaka bohatej judikatúre maďarského ústavného súdu ako je napríklad politická nezávislosť médií a vysielania, zákaz trestu smrti, uznanie partnerstiev rovnakého pohlavia a ďalšie. Mnohé z týchto práv boli uznané, resp. potvrdené sudcovskou mocou, narážajúce si však momentálne hlavu o početné články novej ústavy. Súdny dvor Európskej únie a Európsky súd pre ľudské práva so svojou judikatúrou tu budú bdieť aj naďalej, nezabúdajme totiž na viaceré tvrdohlavé výhrady maďarskej vládnej garnitúry spochybňujúce ich postoje a rozhodnutia. Vzhľadom k tomu, že podľa novelizovaného článku maďarskej ústavy a iba na základe návrhu prezidenta a predsedníčky Národného súdneho úradu bude sudcov ústavného súdu vyberať parlament, ktorý je fakticky ovládaný jednou politickou stranou, Péter Paczolay so svojou družinou pravdepodobne naplní osud spomínanej bitky v starovekých dejinách Európy. Bez pochýb si bol vedomý, že sa púšťa do vopred prehratej bitky, avšak bol si určite vedomý aj toho, že tá bitka má význam, ktorá môže nájsť svoje, aj keď možno nie až tak viditeľné, miesto v dejinách.
O návrhu novely ústavy budú hlasovať aj napriek odporu
Poslanci maďarského parlamentu budú dnes hlasovať už o štvrtej novele ústavy. Teraz platný základný zákon vstúpil do platnosti 1. januára 2012. Voči novele sa zodvihla vlna protestov v Maďarsku a určité obavy vyjadrili aj viaceré európske inštitúcie. Predkladateľom novely sú všetci poslanci vládnych politických subjektov Fidesz a Kresťanskodemokratická ľudová strana (KDNP). Podľa dnešného vydania denníka Magyar Nemzet zasadne pred hlasovaním parlamentná frakcia Fideszu, na ktorej premiér Viktor Orbán bude poslancov informovať o medzinárodnej reakcii na návrh novely. Orbán cez víkend zaslal list predsedovi Európskej komisie (EK) Josému Manuelovi Barrosovi, ktorého osobne informoval o procese novelizácie ústavy i jej obsahu. Predsedu EK uistil, že maďarská vláda a parlament sú v plnej miere odhodlaní rešpektovať európske normy a pravidlá. Hovorkyňa EK Pia Hansenová na margo piatkového telefonátu v Bruseli uviedla, že Barroso po predchádzajúcich konzultáciách s generálnym tajomníkom Rady Európy informoval maďarského premiéra o obavách v súvislosti s pripravovanou novelou ústavy, konkrétne s jej kompatibilitou s princípmi právneho štátu. Ako vyplýva z informácií maďarskej tlačovej agentúry MTI, šéf EK mal po telefonáte zaslať predsedovi maďarskej vlády aj list, v ktorom potvrdil obavy a naznačil, že plánovaná novela maďarskej ústavy by pravdepodobne pozdvihla na ústavnú úroveň také otázky, v súvislosti s ktorými EK už skôr vyjadrila svoje obavy. Barroso mal podľa informácií MTI poukázať v liste na fakt, že novela ústavy vyvoláva obavy nielen v súvislosti s právnym štátom, ale aj s možným porušením práva EÚ. Napríklad plánované obmedzenie zverejňovania politických inzerátov by sa dotklo aj volieb do Európskeho parlamentu a v danom bode by mohlo byť v rozpore s právom únie. Barroso popri tom podľa anonymných zdrojov vyjadril výhrady i voči začleneniu niektorých dočasných ustanovení do základného zákona krajiny. Predseda EK požiadal maďarského premiéra, aby maďarské orgány a orgány EÚ preskúmali obsah novely maďarskej ústavy s cieľom vyhnúť sa prípadným konfliktom s legislatívou únie a ich politickým dôsledkom. Maďarský minister zahraničných vecí János Martonyi v liste adresovanom kolegom z krajín EÚ, ktorý 8. marca zverejnili v Budapešti, uviedol, že kritika a spory okolo pripravovanej novely maďarskej ústavy sa zakladajú zväčša na nedostatočných informáciách a nedorozumeniach. Podľa šéfa maďarskej diplomacie zazneli tvrdenia, že maďarská vláda zneužíva dvojtretinovú väčšinu v parlamente a ruší verdikty ústavného súdu, ktoré jej nevyhovujú, takým spôsobom, že do základného zákona vkladá ustanovenia, ktoré predtým ústavný súd zrušil. „Práve opak je pravdou,” zdôraznil Martonyi v závere listu. Rada Európy vyzvala už 6. marca Maďarsko, aby hlasovanie o štvrtej novele ústavy naplánované na dnešný deň odložilo s cieľom umožniť Benátskej komisii preveriť obsah novely. Obavy v súvislosti s pripravovanou novelizáciou základného maďarského zákona vyjadril v sobotu v mene EP jeho predseda Martin Schulz, ktorý Orbánovi odporučil pred hlasovaním v parlamente vyžiadať si názor Benátskej komisie. Ako informoval úrad predsedu EP, Schulz absolvoval v piatok takisto telefonát s maďarským premiérom a tlmočil mu pri tejto príležitosti obavy EP. Orbán mu v telefonáte prisľúbil zaslanie objasňujúceho listu, podobne ako Barrosovi, s ktorým hovoril telefonicky o niečo skôr. S podobnou výzvou sa na predsedu maďarskej vlády obrátila aj medzinárodná organizácia na ochranu ľudských práv Amnesty International. Novele ústavy sa v Maďarsku vytýka okrem iného ďalšie oslabenie právomocí ústavného súdu v jeho úlohe pri kontrole parlamentu, ako aj začlenenie noriem, ktoré predtým ústavný súd zrušil kvôli ich protiústavnosti a ktoré boli v rozpore s európskou chartou ľudských práv. To isté platí aj o pasáži týkajúcej sa študentskej zmluvy a zaväzujúcej študentov, ktorí získajú vzdelanie na štátom financovaných študijných odboroch, zostať pracovať po určitú dobu v Maďarsku, či o časti údajne kriminalizujúcej bezdomovcov. Až do sídla maďarskej vládnej strany Fidesz v centre Budapešti prenikli minulý štvrtok desiatky aktivistov, aby takýmto spôsobom protestovali proti štvrtej novele ústavy. V sobotu popoludní neďaleko parlamentu protestovalo proti novele základného zákona niekoľko tisíc ľudí. V ten istý večer demonštrujúci prešli do Budína k budove ústavného súdu a dohodli sa, že v proteste budú pokračovať dnes večer o 20.00 h pred prezidentským palácom, kde budú požadovať, aby prezident János Áder novelu nepodpísal.
Maďarsko sa chystá postaviť bezdomovcov mimo zákon
11. marca 2013 - (čtk)
Maďarský parlament by dnes mal hlasovať o kontroverzných ústavných dodatkoch. Očakáva sa, že poslanci zmeny schvália, pretože vláda premiéra Viktora Orbána má v parlamente ústavnú väčšinu. Ústavné zmeny, ktoré chystá schváliť Orbánova vláda, kritizuje nielen opozícia, ale aj Rada Európy alebo predseda Európskej komisie José Manuel Barroso. Obávajú sa, že dodatky nemusia byť v zhode s európskymi právnymi princípmi. Dodatky by podľa Bruselu mohli ohroziť právomoci ústavného súdu. Kritikom sa rovnako nepáči, že novinky umožnia trestné stíhania za bezdomovectvo a bezdetné homosexuálne páry nebudú po novom označované za rodinu. Obmedzená podľa nich bude aj ekonomická samostatnosť univerzít či nezávislosť cirkví. Orbánov Zväz mladých demokratov (Fidesz) kritiku ústavných dodatkov považuje za bezdôvodnú a za dôkaz „jasného nepochopenia”, pretože texty vraj spĺňajú záväzky voči Rade Európy a Európskej únii.
Na Slovensko pricestuje šéf maďarskej diplomacie
Na pozvanie svojho slovenského partnera Miroslava Lajčáka pricestuje v stredu 13. marca na oficiálnu návštevu SR šéf maďarskej diplomacie János Martonyi. TASR o tom informovalo tlačové oddelenie Ministerstva zahraničných vecí a európskych záležitostí SR. Rozhovorom budú dominovať aktuálne bilaterálne témy s dôrazom na konkrétne projekty pod hlavičkou zmiešaných komisií. Rovnako prediskutujú otázky týkajúce sa nadchádzajúceho predsedníctva Budapešti vo Vyšehradskej štvorke, ako aj aktuálnu európsku agendu. Spoločne odovzdajú ministerskú cenu „Dobré susedstvo a porozumenie”. Ide už o piatu spoločnú cenu udeľovanú osobnostiam alebo inštitúciám, ktoré významným spôsobom prispievajú k vzájomnému slovensko-maďarskému poznávaniu a porozumeniu. Za vznikom tejto myšlienky stáli v decembri 2008 vtedajší ministri zahraničných vecí SR a Maďarska Ján Kubiš a Kinga Gönczová. Martonyiho prijme tiež prezident SR Ivan Gašparovič a premiér Robert Fico. Na záver sa šéfovia diplomacie zúčastnia na spoločnom vystúpení súborov Lúčnica a Honvéd. Návšteva sa koná krátko po oficiálnej návšteve Gašparoviča v Maďarsku (19.-20. 2.) a pred plánovanou oficiálnou návštevou Fica v krajine.
Podľa Esterházyho pomenovali sálu parlamentu
Sálu výboru pre národnú spolupatričnosť maďarského parlamentu v Budapešti v pondelok slávnostne pomenovali podľa politika maďarskej menšiny v Československej republike Jánosa Esterházyho, ktorému odhalili aj pamätnú tabuľu. Predseda maďarského parlamentu László Kövér pri tejto príležitosti podľa agentúry MTI povedal, že „Esterházy nie je iba symbolom Maďarov zbavených práv, ale aj symbolom cieľavedomej maďarskej politiky ochrany práv s cieľom dosiahnutia národnej spolupatričnosti, ktorá nikdy nikomu neubližuje”. Predseda Strany maďarskej komunity (SMK) József Berényi na podujatí zdôraznil, že treba rehabilitovať nielen Esterházyho, ale celé spoločenstvo Maďarov na Slovensku. „Zo slovenského právneho poriadku nevymazali kolektívnu vinu a polmiliónová menšina Maďarov na Felvidéku žije stále pod touto ťarchou,” dodal šéf SMK. János Esterházy sa narodil 14. marca 1901 vo Veľkom Záluží pri Nitre a pôsobil ako politik maďarskej menšiny v Československej republike. Ako prívrženec revízie hraníc Slovenska a zástanca iredentistického kurzu v maďarskej politike udržiaval tajné kontakty s oficiálnymi kruhmi v Maďarsku. Jeho politická aktivita vrcholila na jeseň 1938 pri riadení taktiky maďarskej menšinovej politiky voči republike. Aktívne sa zúčastnil aj na prípravách Viedenskej arbitráže. Po vzniku slovenského štátu v roku 1939 bol poslancom slovenského snemu, v ktorom v roku 1942 hlasoval proti prijatiu židovského kódexu. Československý súd ho po obnove republiky odsúdil na trest smrti, rozsudok bol neskôr zmenený na doživotný žalár. Esterházy zomrel v roku 1953 vo väznici v Mírove.
Opozícia sa chystá na Orbána. Každý zvlášť
10. marca 2013 - (Peter Morvay - Sme)
V Maďarsku nemôže byť politickým lídrom nikto, kto na začiatku roku neprednesie prejav o stave krajiny. Po premiérovi Viktorovi Orbánovi a dvoch opozičných expremiéroch Ferencovi Gyurcsányovi a Gordonovi Bajnaiovi v sobotu s takýmto prejavom vystúpil aj líder socialistov Attila Mesterházy. Socialistom sa podarilo takmer naplniť jeden z veľkých budapeštianskych štadiónov. Na asi hodinový Mesterházyho prejav organizátori zhromaždili skoro desaťtisíc ľudí. Číslo je podstatné, strana týmto mítingom nezačala len kampaň pred budúcoročnými voľbami. Chcela najmä rozhodnúť boj o to, ktorá strana a ktorý líder povedie opozíciu do boja proti Orbánovi. „Socialistická strana je dnes najsilnejšia, najorganizovanejšia a najväčšia opozičná strana,“ povedal Mesterházy. Ďalší rečník tvrdil, že sa socialisti dostali z karantény, v ktorej sa ocitli po porážke v roku 2010 a nie príliš úspešnom, korupčnými škandálmi sprevádzanom vládnutí. Ešte pred pol rokom mal najväčšiu šancu byť lídrom opozície expremiér Bajnai, ktorý v októbri 2012 oznámil návrat do politiky a jeho hnutie Spolu 2014 malo v prieskumoch z opozičných strán najväčšiu podporu. Bajnaiovo čaro však vyprchalo. Podľa posledného prieskumu agentúry Medián z konca februára by jeho hnutie volilo 15 percent rozhodnutých voličov, socialistov 17 percent. Je otázka, či Bajnaiovi pomôže, že minulý týždeň sa hnutie oficiálne premenilo na stranu so zložitým menom Strana volebný zväz Spolu 2014. Podstatnejšie je, že maďarská demokratická opozícia zostáva slabá a rozhádaná. Najviac hlasov z opozičných strán by získal extrémistický Jobbik, až 19 percent. Najmä by však všetky opozičné strany bez Jobbiku dohromady získali menej hlasov než vládny Fidesz, ktorý by stále volilo 41 percent rozhodnutých voličov.
Protesty nezastavia zmenu ústavy
Viac ako päťtisíc ľudí v sobotu v Budapešti demonštrovalo proti novým zmenám ústavy, ktoré by dnes mal definitívne schváliť maďarský parlament. Vládna strana Fidesz týmito zmenami opäť obmedzí právomoci ústavného súdu a niektoré sporné zákony zrušené v posledných dňoch týmto súdom doplní priamo do ústavy. Iná skupina demonštrantov vo štvrtok dočasne obsadila aj sídlo Fideszu. „V Maďarsku prebieha v duchovnom i politickom zmysle studená vojna,” reagoval na akciu predseda parlamentu László Kövér. Podľa vedúceho politika Fideszu mnohí neznesú to, že sa rúca svet postavený po druhej svetovej vojne na liberálnych dogmách. Za kritikou ústavy sú podľa neho zahraničné záujmové skupiny a firmy, ktorým sa nepáči ekonomická politika vlády Viktora Orbána.
Sklamaní odchádzajú
Za rok zvládol Smer to, čo maďarskému Fideszu trvalo predsa len trochu dlhšie. Nejde len o pokles popularity, skôr o to, že Smer i Fidesz postupne opúšťajú či už opustili najmä najchudobnejší a existenčne najohrozenejší voliči, ktorých zlákaním dosiahli obe strany posledný rekordný úspech. Voliči najotvorenejší sociálnej demagógii, čo najviac chcú uveriť, že má nejaký líder čarovný prútik, ktorým len tak zamáva a aj bez reforiem a škrtov budú investície, pracovné miesta, vyššie platy a dávky pre všetkých. Práve títo voliči však pravidelne aj najrýchlejšie zistia, že populistická politika naopak ich situáciu len zhoršila a opatrenia údajne na ochranu tých najchudobnejších nakoniec najhoršie dopadli na tých najchudobnejších. Sú prví, čo prichádzajú o prácu, keď sa zhoršuje podnikateľské prostredie, firmy platia mimoriadne dane a chýbajú investície. A na rozdiel od vzdelanejších ľudia nemajú ani takú možnosť odísť za hranice. Smer a Fidesz sa snažia zabrániť odlevu voličov podobne. S heslom keď nie je chlieb, dajme ľuďom aspoň hry, sa v oboch krajinách investuje do štadiónov a uvažuje o olympiáde. V oboch sa veľmi zdôrazňuje národná hrdosť, aby sa zabudlo na prázdno v peňaženkách. V oboch sa posilňuje centralizácia, štát v Maďarsku prevzal základné a stredné školy a Čaplovič sa tým inšpiroval. V Maďarsku už znárodnili druhý dôchodkový pilier, aby dočasne upchali diery v rozpočte, Slovensko to asi čaká. Štát sa snaží opäť kúpiť energetické firmy, aby mohol určovať ceny. Maďarská skúsenosť však ukazuje, že sú to premrhané peniaze, štát kupuje zbytočne draho, ceny zníži len dočasne a ľudia to zaplatia inde. Čo zatiaľ Smer nerobí, Fidesz s tým však už skoro skončil, je zaistiť si, aby sa menšina voličov, ktorá vládnej strane zostáva verná až za hrob, v zmanipulovanej politickej súťaži mohla vo voľbách prekonvertovať v parlamentnú väčšinu. Fidesz chápe, že si po dorazení ekonomiky a arogantnom ukradnutí štátu mnohých voličov z posledných volieb neudrží. Preto sa v Maďarskú mení volebný zákon, aby pomáhal Fideszu, preto sa neustále upravuje ústava, preto sa moc snaží zastrašiť a ekonomicky zničiť nezávislé médiá a preto dostali občianstvo a volebné právo predpokladaní voliči Fideszu zo susedných krajín. A aj preto sa čoraz viac demonštruje, aby výsledok „volieb“ nebol rozhodnutý už dopredu inými prostriedkami.
Maďarský parlament v utorok schválil zákon, ktorý energetickým spoločnostiam zakazuje prenášať náklady vyššieho zdanenia do cien pre maloodberateľov. Distribučné firmy predtým s vládou vyhrali súdny spor o nižšie ceny zemného plynu. Premiér Viktor Orbán označil v pondelok rozhodnutie budapeštianskeho súdu za „škandalózne“ a prisľúbil, že vláda zabezpečí ešte výraznejšie zníženie cien. Vládny kabinet podľa neho čaká na osobitné rozhodnutie o cenách elektriny, ktoré by mal vyniesť súd na budúci týždeň. Maďarská vláda s účinnosťou od januára znížila ceny energií pre domácnosti o 10 %. Premiér Orbán v tom čase uviedol, že systém distribúcie plynu pre domácnosti by sa mal zmeniť na neziskovú aktivitu. Zníženie cien energií bolo jedným zo sporných opatrení maďarskej vlády, ktoré v posledných troch rokoch znepokojili investorov a Medzinárodný menový fond. Medzi ďalšie kritizované kroky patria najvyššia banková daň v Európe, ako aj mimoriadne zdanenie energetických, maloobchodných a telekomunikačných firiem. V maďarskom energetickom sektore dominujú zahraniční vlastníci, vrátane nemeckých spoločností RWE a E.ON AG a francúzskych GDF a EDF.
Maďarská ekonomika pravdepodobne posilní už v roku 2013. V utorok to vyhlásil maďarský premiér Viktor Orbán s tým, že ekonomika krajiny vykazuje náznaky ozdravenia. Príkladom je februárová medziročná miera inflácie, ktorá bola pod cieľovou hodnotou, ktorú stanovila maďarská centrálna banka. Podľa Orbána Maďarsko dokázalo, že je schopné financovať svoje potreby na medzinárodnom trhu bez pomoci Medzinárodného menového fondu (MMF). Podľa jeho slov bude krajina pokračovať v boji o oslobodenie sa spod vonkajšieho tlaku pri formovaní vládnej politiky Maďarský hrubý domáci produkt (HDP) sa v štvrtom kvartáli podľa konečných neupravených údajov medziročne zmenšil o 2,7 % po tom ako v treťom štvrťroku medziročne oslabil o 1,7 %. Informoval o tom minulý týždeň štatistický úrad krajiny, ktorý tak potvrdil svoj predbežný odhad. Medzikvartálne sa ekonomika Maďarska v záverečnom štvrťroku vlaňajška podľa sezónne a kalendárne upravených údajov zmenšila o 0,9 % po tom, ako v predošlom štvrťroku klesla o 0,4 %.
Forint je slabý. Maďari veria, že dočasne
Súčasná slabosť maďarského forintu je len prechodná a vrtkavosť jeho kurzu by sa mala zmierniť. Uviedol to v pondelok nový maďarský minister hospodárstva Mihály Varga. Forint, mena, Maďarsko Upozornil však, že vláda je pripravená urobiť kroky na zastavenie prípadného dlhodobejšieho poklesu domácej meny. Slabý forint podľa ministra nie je v súlade s vládnou snahou o zníženie štátneho dlhu, ktorý je z veľkej časti denominovaný v zahraničných menách. Návrh štátneho rozpočtu na tento rok počíta s kurzom 285 forintov za euro. Jednotná európska mena sa v pondelok vyšplhala až na deväťmesačné maximum približne 303 HUF. Po ministrovom vyhlásení sa posunula na 301,50 HUF, napísala agentúra Reuters.
Za hranice na rodinný nákup - Lacnejšie potraviny aj plná nádrž
http://www.cas.sk/clanok/245406/slovaci-na-nakupoch-za-hranicami-lacnejsie-potraviny-aj-plna-nadrz.html
R. Kaliňák v Budapešti vyzdvihol spoluprácu s Maďarskom v oblasti kriminality
Vytvorenie spoločných slovensko-maďarských vyšetrovacích tímov, ktoré budú mať za úlohu doriešiť niektoré ešte otvorené kauzy, a spoluprácu v manažmente katastrof vyzdvihol dnes v Budapešti podpredseda vlády SR a minister vnútra Robert Kaliňák, ktorý rokoval so svojím maďarským rezortným partnerom Sándorom Pintérom. „Tieto tímy v minulosti dokázali rozložiť veľké medzinárodné skupiny, ktoré napríklad robili daňové úniky, daňové podvody, a teraz by sme išli - by som povedal - aj do násilnej kriminality,” povedal pre TASR Kaliňák. K oblasti spolupráce pri manažmente katastrof poznamenal, že tá je veľmi dôležitá, pretože prvých 48-72 hodín je najpodstatnejších pre zníženie škôd, ktoré vznikajú pravidelne. „V tejto oblasti vidím možnosť na veľmi úzku spoluprácu a toto sme premietli aj do toho, aby sme spoločne mali možnosť postupovať aj pri tlaku na Európsku úniu, aby prostriedky zo štrukturálnych fondov mohli byť použité práve pre obyvateľov týmto spôsobom, že zlepšíme prevenciu v oblasti povodní, ale aj veľmi rýchlu odpoveď na prípadnú katastrofu, kde na Slovensku chceme ísť napríklad cestou posilňovania kapacít pri dobrovoľných hasičoch. To isté platí aj v oblasti infraštruktúry,” povedal vicepremiér a dodal, že diskusia s maďarským partnerom bola veľmi otvorená. Šéfovia rezortov zdôraznili aj nutnosť rýchlej výmeny informácií pri povodniach predovšetkým na juhovýchode Slovenska, kde aj v roku 2010 boli mimoriadne rozsiahle povodne. Ministri prerokovali aktuálne témy Európskej únie s dôrazom na aktuality boja proti organizovanému zločinu. Podľa Pintéra je pre Maďarsko aj naďalej prioritou boj proti organizovanému zločinu, ktorý sa viaže k západobalkánskej ceste, a pravdepodobne dlhodobým problémom zostane aj hrozba ilegálnej migrácie. Ministri hovorili aj o uzatvorení novej dohody o štátnej hranici medzi SR a Maďarskom, ktorú pripravujú už dlhší čas. Maďarská strana má záujem na čo najskoršom uzatvorení príslušných rokovaní a na podpísaní dohody ešte v priebehu roka 2013. Šéfovia rezortov vnútra sa zhodli aj na tom, že je potrebná i úprava dohody o spolupráci v prevencii proti cezhraničnej kriminalite a v boji proti organizovanému zločinu, ktorú podpísali v Bratislave v roku 2006. Novú perspektívu vzájomnej spolupráce v rámci dunajskej makroregionálnej stratégie ponúkne Dunajské poriadkové koordinačné centrum, ktoré majú zriadiť v juhomaďarskom Mohácsi.
Moje menšiny
11. marca 2013 - (Peter Juščák - Sme)
Vyrastal som neďaleko cigánskej osady a Cigáni boli mojimi spolužiakmi, kamarátmi i takými, bez ktorých sa zaobídem. V tom čase v rádiu denne vysielali reláciu „Hovorit Priašiv” a prihovárala sa východoslovenským „rusnakom”, s ktorými sme sa kamarátili a zároveň sme si z nich robili vtipy. Dievča zo susedstva malo otca nemeckého vojaka, ktorý ostal žiť v našej obci. Každú sobotu sme sa zabávali na košickom Maratóne, kde parodovali košických Maďarov, snažiacich sa hovoriť po slovensky. Počas štúdií som žil s českými spolužiakmi a dlho som si zvykal na ich beštiálny český cynizmus a svojrázny humor. Po skončení vysokej som sa ocitol na južnej hranici s partiou maďarských a spišských Cigánov, mantákov zo severu a skúšal udržať akú-takú pracovnú morálku. Nezaobišlo sa to bez základných slov ich jazykov. Na stavbe ružomberskej celulózky som pocítil, čo to je dokonalý medzinárodný guláš a aké má chute a vône. Týmto výpočtom chcem povedať len toľko, že žijeme v krajine pestrých národov, národností, skupín, etník a neustálych vzájomných dotykov. Že máme šťastie v etnickej bohatosti a tiež v tom, že sa nájdu takí, čo ju rozvíjajú, udržiavajú a pestujú bohatstvo predkov. Dobromyseľné vzájomné vzťahy boli prínosom pre všetkých. Ale boli vždy také? Nie, neboli. Ale dnes kultúrny svet robí všemožné pre ich súzvuk. Premiérov prejav v Matici slovenskej spochybnil dobromyseľnosť a obdivuhodnú prácu mnohých predstaviteľov národnostnej kultúry. Vyčlenil ich zo „štátotvornej skupiny” a vystavil ich do svetla nepriateľov a škodcov, ktorí „chcú rozbiť duchovnú súdržnosť Slovenska”. Akoby duchovná súdržnosť nespočívala v súzvuku rôznosti, ale v diktáte jednoty. Diktát jednoty sme tu mali dlhé desaťročia aj s nedozernými následkami. A keď v rámci jednoty začnú vyzdvihovať jednu skupinu pred druhou, treba sa mať na pozore, učia psychológovia. Zakaždým je to závan stuchliny dvoch slovenských totalít. Ficove výroky popreli históriu vlastnej krajiny, jej kultúrne dedičstvo, pošliapal úsilie spisovateľov, umelcov, kultúrnych pracovníkov, občanov vlastnej krajiny a platcov daní. Hanbím sa. Hanbím sa za neuvážené slová budiace agresivitu, hanbím sa za premiéra, hanbím sa aj za seba, ako budem krčiť plecami pred hocikým z „mojich menšín”.
Tak o tých menšinách
9. marca 2013 - (Boris Zala - Pravda)
Slovensko je stále traumatizované otázkou menšín. Akákoľvek zmienka o nich, ak nie je plnením predstáv ich reprezentácií, vyvoláva pobúrenie a naliehavé obracanie sa na zahraničie. V minulosti na USA, dnes ha Európsku úniu. Iste, menšiny sú citlivou témou. Európa vie, že táto otázka vedie k napätiu, destabilizácii, niekedy až k vojne. A tak sa politika i legislatíva prispôsobili ochrane práv menšín. A tie si ochranu zaslúžia, ak ich, samozrejme, väčšina ohrozuje. Všetky menšiny. Už pri obrane jazykového zákona v EÚ sme dosiahli uznanie, že niektoré ustanovenia ochraňujú Slovákov tam, kde sú v menšine. A tak je to v mnohých samosprávach na juhu, pretože štát do ich politiky zasahovať nemôže a väčšinu tam majú slovenskí Maďari. Absolutizovanie nedotknuteľnosti menšín vedie k ich izolacionizmu, nacionalizmu, v našom prípade aj k iredentizmu a to všetko veľmi šikovne pestujú ich politickí predstavitelia. Keď zafúkal z Maďarska orbánovský vietor a priniesol posolstvo integrácie slovenského maďarstva k materskému národu (rozumej k Maďarsku), a to dokonca cez extrateritoriálne zákony (o občianstve a volebnom práve, o podpore návštevy maďarských škôl atď.), veľký rozruch to v médiách nevyvolalo. Keď Robert Fico pred matičiarmi, narážajúc na problémy Slovákov na juhu (oni tvoria väčšinu členov Matice), pripomenul jednoduché ústavné fakty, vyvolalo to pobúrenie a kritiku. Pridal sa k nej všelikto, kto si osvojil síce pár povrchných eurofráz o menšinách, no podstata našej ústavy mu ušla. Je zrejmé, že Slovenskú republiku zakladali Slováci, tak ako maďarskú Maďari a nemeckú Nemci. Tento zakladateľský akt reflektuje Ústava SR v preambule, kde hovorí o Slovákoch ako o štátotvornom národe. To je historická formulácia. Ústavní tvorcovia však vedome sformovali občiansku ústavu, a tak už v spomenutej preambule kvalifikujú príslušníkov menšín ako občanov štátu so všetkými právami, ktoré ústava zaručuje, a to rovnoprávne. A jej text je už potom postavený na princípe občianstva a iný princíp nepozná. Ak by som mal premiéra Fica v niečom poopraviť, tak vo výroku „štát je národný, spoločnosť občianska”. Áno, štát je v zmysle svojho pôvodu národný, no v zmysle právno-politického usporiadania je občiansky. A tam, kde sa jednotlivci vzťahujú k sebe navzájom ako právne subjekty, je spoločnosť občianska. Ale tam, kde sa k sebe vzťahujú kultúrne, jazykovo, historicky, je aj národná. Ústavného občianskeho princípu sa musia držať aj menšiny. Nežiadať kolektívne práva, neviazať sa povinnosťami k inému štátu, no rozvíjať občiansku spolupatričnosť. K nej patrí i znalosť slovenčiny. Bez nej sa prehlbuje etnická izolácia. Opatrenia na osvojenie si štátnych jazykov sa prijímajú naprieč Európou, ale aj v USA. Spoločnosť si nemôže dovoliť dezintegráciu. Sociálnodemokratická politika sa zakladá na ochrane menšín. Akýchkoľvek. Ale ide o ochranu pred diskrimináciou. Nie o podporu dezintegrácie, uzatvárania sa do seba, do snov o slávnej minulosti, do spiatočníckeho nacionalizmu. Nejde ani o podporu manipulácie menšín vládou susedného štátu. Orbánova politika nie je o ničom inom. S uznaním som privítal úspech novozniknutej strany Most-Híd ako signál, že sa naši Maďari nedajú Viktorom Orbánom manipulovať. Ale Most-Híd ďalej nezašiel. Očakával by sa od neho program prehlbovania dôvery a spolupráce medzi Maďarmi a Slovákmi na juhu, otvorené postavenie sa proti tým starostom a funkcionárom, ktorí akokoľvek diskriminujú Slovákov na úrovni samospráv. A to isté zasa tam, kde by Slováci zneužívali svoje väčšinové postavenie. Nič nebráni politickým stranám na miestnej úrovni takto spolupracovať. Treba mať len vôľu.
Robert Fico si myslí, že niekomu asi veľmi vadí pokoj v slovensko-maďarských vzťahoch
10. marca 2013 - (tasr)
Súčasná vláda od svojho nástupu veľa investovala do zníženia napätia v slovensko-maďarských vzťahoch, vzájomná komunikácia je na vysokej úrovni a táto téma by nemala zaťažovať ani jednu stranu. “Až sa mi zdá, že niekomu veľmi vadí, že nastal takýto kľud v slovensko-maďarských vzťahoch a začína sa vŕtať do všetkého, čo sa niekde objaví alebo povie,” vyhlásil v dnešnej diskusnej relácii Slovenskej televízie O 5 minút 12 premiér Robert Fico (Smer-SD). Vyjadril sa takto v súvislosti s viacerými kritickými reakciami na jeho nedávny prejav na oslavách Matice Slovenskej. Predseda vlády si naďalej stojí za svojimi slovami, že rozhodujúci prvok pri vzniku Slovenskej republiky bol slovenský národ. “Určite to nebola maďarská ani iné menšiny, ktoré by mali rozhodujúcu štátotvornú úlohu pri vzniku SR. Za toto sa mám niekomu ospravedlňovať?” spýtal sa dnes Fico.
Práva národnostných menšín sú na Slovensku nadštandardné
Rovnako trvá na tom, že by sa problematika ľudských práv nemala zužovať len na otázku národnostných menšín. Tie podľa premiéra na Slovensku požívajú vysoký medzinárodný štandard ochrany svojich práv a vláda toto status quo nechce meniť. “Chcem, aby Slovensko fungovalo ako občianska spoločnosť, kde sa všetci budú k sebe normálne správať. Moja vláda nerobí žiadne kroky, ktoré by zvyšovali napätie v tejto oblasti. Za slovami, ktoré som povedal, si stojím a mrzí ma, ak si niekto vysvetlil moje slová inak,” dodal.
Bugár nie je spokojný a vidí vo vyjadreniach premiéra útok
Predseda opozičného Mosta-Híd Béla Bugár však šéfa exekutívy upozornil, že jeho vyjadrenia sa dajú vnímať ako útok na národnostné menšiny. Nemal by sa preto vyhovárať, že jeho slová boli zle pochopené, ale skôr ich vysvetliť a ospravedlniť sa za ne. “Musíte cítiť, že menšiny musia mať tie isté práva ako občania SR, obohacujú štát svojim jazykom, zvykmi, kultúrou a to niečo stojí. Ale ak hovoríte, že sa na úkor štátotvorného národa vysúvajú problémy menšín, to je útok. Nestanete sa väčším vlastencom, keď budete útočiť na menšiny,” podčiarkol Bugár.
V. Orbán: Aspoň polovica bánk by mala byť v maďarských rukách
Cieľom maďarskej vlády je dosiahnuť, aby aspoň 50 % bankového systému v Maďarsku bolo v maďarských rukách. Podľa ekonomického portálu Világgazdaság to dnes v Budapešti vyhlásil premiér Viktor Orbán na podujatí Maďarskej obchodnej a priemyselnej komory. Podľa portálu predseda vlády povedal, že nie je zdravé, ak majiteľmi bánk sú v takej vysokej miere zahraniční vlastníci. Kľúčovou otázkou je podľa Orbána udržať nízku úroveň úrokov.
AntiOrbán má stranu, chce byť maďarským Montim
9. marca 2013 - (Ivan Drábek - Pravda)
Predchodca Viktora Orbána, ktorý by bol rád aj jeho nástupcom, spravil rozhodný krok pred budúcoročnými voľbami. Maďarský expremiér Gordon Bajnai (44), ktorý ako nestraník previedol Maďarsko jednoročným prechodným obdobím medzi vládami socialistov a Fideszu, si založil politickú stranu. Strana Spolu 2014 vznikla z rovnomenného volebného združenia tak trocha ako nechcené dieťa. Orbánov Fidesz totiž presadil zákon, ktorý k voľbám pripúšťa len politické strany. Bajnaiho pôvodná vízia, s ktorou vyrukoval vlani v októbri, si tak vyžiadala korekciu. „Nezakladáme novú stranu, ale spojenectvo, do ktorého pozývame všetkých, s kým nás spájajú ciele,“ vyhlásil vtedy, aby ostatných odporcov Orbána z radov demokratov upokojil, že s nimi nechce súperiť. E14, ako Maďari skracujú názov Spolu 2014, malo vskutku raketový štart. Už koncom jesene jeho podpora vyskočila na 14 percent, čím nové centristické hnutie predstihlo aj socialistov. V ďalších prieskumoch však už postavenie najmocnejšej sily opozície neobhájilo a jeho preferencie klesli na jednociferné číslo. Bajnai sa však nevzdal nádeje, že napodobní Maria Montiho. Taliansky krízový manažér, ktorý podobne ako on na čele prechodného kabinetu zachránil krajinu pred hroziacim štátnym bankrotom, sa pred voľbami podujal zjednotiť rozdrobený stred politickej scény. Napokon síce získal iba desať percent hlasov, aj tie však spolu s výsledkom ľavice stačili na to, aby sa „taliansky Orbán“ Silvio Berlusconi nevrátil k moci. Bajnai ustavične zdôrazňuje, že bez spojenia centristických síl so socialistami nik nemá šancu poslať Orbána do opozície. Aj preto, hoci vystupuje ako AntiOrbán, oficiálne sa zatiaľ do roly Orbánovho hlavného vyzývateľa nestavia, aby v ňom ambiciózny líder socialistov Attila Mesterházy nevidel konkurenta. Na otázku, či bude kandidátom na premiéra, Bajnai podľa portálu Index včera zopakoval: „Toto ešte nie je aktuálne.“ V akýchsi tichých primárkach o lídra demokratickej opozície však Bajnai včera výrazne zabodoval. Ihneď po založení strany totiž vytvoril volebné spojenectvo so zelenými z Dialógu pre Maďarsko. Táto strana vznikla iba nedávno odčlenením sa od parlamentného subjektu Politika môže byť iná, ktorého vedenie sa odmietlo pridať k Bajnaimu. Tento úspech by stranu E14 mohol povzbudiť pri plnení jej hlavného poslania, ktorým je zozbieranie hlasov ľudí znechutených politikou. Ide o neobyčajne veľkú rezervu, ktorá - ak sa ju podarí zmobilizovať - môže rozhodnúť o osude budúcoročných volieb. Veď vo všetkých prieskumoch pred Fideszom vedie pomyselná „strana nevoličov“, apatických občanov, ktorí sa nechystajú ísť k volebným urnám.
Z volebného hnutia Spolu 2014 vznikla strana
8. marca 2013 - (tasr)
Z volebného hnutia Spolu 2014 dnes v Budapešti vznikla politická strana Spolu 2014 - Strana voličského spojenectva. Podľa agentúry MTI organizáciu založilo 30 ľudí a bude ju viesť trojica spolupredsedov. Sú nimi podpredseda združenia Spolok Domov a pokrok Viktor Szigetvári, predseda Hnutia maďarská Solidarita Péter Kónya a bývalý predseda skupiny zo spoločenskej siete Facebook Milión ľudí za slobodu maďarskej tlače (Milla) Péter Juhász. Bývalý premiér Gordon Bajnai figuruje v šesťčlennom predsedníctve spojenectva a bude riadiť volebnú a vládnu prípravu, informovali na tlačovej besede zakladatelia strany. Bajnai 9. februára na masovom mítingu hnutia v Budapešti povedal, že ak vláda robí zle svoju prácu, tak ju treba vymeniť. „Táto vláda robí zle svoju prácu. Viktor Orbán musí odísť, aby zostali milióny ľudí vo svojej rodnej zemi, vo svojej vlasti,” dodal expremiér. Založenie volebného hnutia Spolu 2014 oznámil v Budapešti na protivládnom masovom zhromaždení 23. októbra 2012 Gordon Bajnai. Zakladateľmi hnutia boli Hnutie maďarská Solidarita, Milla a Spolok domov a pokrok.
Online - Začína konkláve. Stane sa pápežom maďarský kardinál?
http://aktualne.atlas.sk/online-zacina-konklave-stane-sa-papezom-madarsky-kardinal/zahranicie/europa/
Péter Erdő kompromisným pápežom?
Talianske médiá spomínajú dvoch favoritov voľby nového pápeža
Viaceré talianske médiá sa dnes zhodli na dvoch favoritoch voľby nového pápeža. Sú nimi Angelo Scola z Talianska a Odilo Pedro Scherer z Brazílie, informovala tlačová agentúra DPA. Kardináli sa dnes zišli na piatom dni generálnej kongregácie, na ktorej vedú diskusie pred začiatkom konkláve. O jeho termíne by mali rozhodnúť popoludní po tom, ako do Vatikánu vo štvrtok dorazil posledný zo 115 kardinálov-voliteľov. Podľa expertov na Vatikán píšucich pre noviny La Repubblica a La Stampa majú momentálne najlepšie vyhliadky na zvolenie 71-ročný milánsky arcibiskup Scola a 63-ročný arcibiskup Scherer zo Sao Paula. Scola, ktorý má údajne podporu amerických a nemeckých kardinálov, je vnímaný ako reformistický kandidát. Má však len obmedzené skúsenosti činnosťou Rímskej kúrie a inštitúcií, ktoré pomáhajú pápežovi spravovať cirkev. Scherer má na druhej strane podporu popredných kuriálnych kardinálov, ktorí by mohli byť naklonení zvoleniu neeurópskeho pápeža pod podmienkou, že post štátneho sekretára, druhého muža Vatikánu, dostane kardinál blízky kúrii. Denník Il Messaggero spomenul aj meno kardinála Maura Piacenzu, konzervatívneho prefekta Kongregácie pre klérus, o ktorom noviny La Stampa minulú nedeľu písali ako o možnom kandidátovi na štátneho sekretára v prípade, ak by sa pápežom stal Scherer. Väčšina znalcov Vatikánu však upozorňuje, že nikto z predpokladaných kandidátov nemusí s istotou dosiahnuť potrebnú dvojtretinovú väčšinu na zvolenie. Mohol by sa tak objaviť prekvapivý kandidát, na ktorom by sa zhodli protichodné strany. Podľa denníka La Repubblica by kompromisným pápežom mohol byť maďarský kardinál Péter Erdő, arcibiskup ostrihomsko-budapeštianskej arcidiecézy a súčasný predseda Rady európskych biskupských konferencií.
Bývalý predseda celoštátnej samosprávy Rómov pôjde do väzenia
Bývalého predsedu Celoštátnej samosprávy Rómov v Maďarsku Orbána K. odsúdil súd za hospodárske trestné činy na odňatie slobody na jeden rok a desať mesiacov. Právoplatne o tom rozhodol dnes Kecskemétsky tribunál, informovala agentúra MTI. Tribunál potvrdil rozsudok Mestského súdu v Kecskeméte z 5. júla 2012, a to aj v prípade ďalších obvinených v tejto kauze. Obvinení sa podľa verdiktu súdu podieľali na opakovanej trestnej činnosti neoprávneného získavania majetkového prospechu, ako aj priebežného porušovania finančných záujmov Európskeho spoločenstva. Pod vedením Orbána K. získali Záujmové združenie kiskunmajsských Rómov a jeho partnerské organizácie z fondov programu podpory zamestnávania Európskej únie neoprávnene 109,1 milióna forintov (364.274 eur) a z maďarského štátneho rozpočtu 36,4 milióna forintov (121.536 eur). Pokúšali sa získať aj ďalších 76,5 milióna forintov (255.426 eur).
Košice - Zrekonštruované Divadlo Thália odpremiéruje hru Marat/Sade
http://www.hlavnespravy.sk/kosice-zrekonstruovane-divadlo-thalia-odpremieruje-hru-maratsade/77774/
Tatry - Činnosť Uhorského karpatského spolku pripomenie séria podujatí
Uhorský karpatský spolok (UKS) si pripomína v tomto roku 140. výročie svojho založenia. Pri tejto príležitosti pripravil Tatranský okrášľovací spolok (TOS) spolu s ďalšími partnermi sériu podujatí, na ktorých vyzdvihnú činnosť spolku a zároveň predstavia jeho históriu. „Prvým podujatím sú sobotňajšie (9.3.) preteky s názvom Majstrovský prebor v lyžovaní sjazdovom v Tatranskej Lomnici. Práve tu sa spomenie odkaz UKS, organizátormi je Ski múzeum v Tatranskej Lomnici spolu s nadšencami historického lyžovania,” priblížil jedno z podujatí Patrik Kolesár z TOS. Ďalším je medzinárodná výtvarná súťaž pre deti, ktorá by mala odštartovať tento mesiac a vyvrcholí v júni na deň detí. „Nebude chýbať predstavenie záchrany v horách, na ktorej by mala participovať Horská záchranná služba (HZS). Štvrtým podujatím by mala byť akcia Horský vodca nie je relikt, ktoré by sme chceli spojiť so Sviatkom horských vodcov na začiatku augusta,” doplnil Kolesár. Okrem toho by sa v letných mesiacoch mal uskutočniť v Kežmarku aj odborný seminár venovaný 140 rokom UKS. „Hlavné slovo bude mať Ján Gašpar, ktorý prednesie svoju dizertačnú prácu o UKS, zhodnotí kompletnú históriu spolku,” doplnil Kolesár. Poslednou aktivitou je medzinárodná literárna súťaž pre profesionálnych spisovateľov o Tatrách a horách, ktorá sa bude konať v septembri. Významnou osobnosťou UKS bol Mikuláš Szontagh. Okrem iného nakúpil plátno, z ktorého sa šili uniformy pre horských vodcov. Dostali tiež školenie z etiky, jazykov a vystupovania, zadefinovali sa ceny vodcovstva a zrodila sa tiež vodcovská služba, ktorá slúžila ako dnešná HZS. „Práve na základe toho vznikli prvé základy horského vodcovstva v Tatrách,” dodal Kolesár. TOS realizuje tento projekt okrem iných spolu so Spolkom horských vodcov (SHV), ktorý je vo Vysokých Tatrách priamym nástupcom UKS. A tak aj horskí vodcovia si v tomto roku pripomínajú 140 rokov od začiatku svojej činnosti. „Momentálne máme 27 členov vo Vysokých Tatrách, pri založení ich bolo menej. Fungovalo to tak, že na dozor sem prišli horskí vodcovia z južného Tirolska, ktorí konštatovali, že úroveň horského vodcovstva na Slovensku je presne taká istá ako u nich,” vysvetlil Róbert Turjaník zo SHV. Podľa neho je dnes práca horských vodcov jednoduchšia, hlavne vďaka dobudovanej infraštruktúre a sieti turistických chodníkov. „Ale zase romantika možno bola v minulosti väčšia ako dnes,” uzavrel. Ďalšími partnermi projektu sú Oblastná organizácia cestovného ruchu Región Vysoké Tatry, HZS, Múzeum Kežmarok, Podtatranské múzeum, Horská záchranná služba, Štátny archív v Spišskej Sobote a Zamkovského chata. Na aktivitách participuje aj Ski múzeum v Tatranskej Lomnici, ktoré by malo svoje brány otvoriť v priebehu apríla. „UKS vznikol 10. augusta 1873 v Kežmarku, a práve tento moment naštartoval turistiku vo Vysokých Tatrách a jej rozvoj. Nevenovali sa len turistike, ale aj odborným veciam, výskumu, takže si myslíme, že ich prácu si treba pripomínať,” vysvetlil Kolesár. V súčasnosti ešte stále existuje UKS v Maďarsku, jeho pokračovateľmi na Slovensku sú práve TOS a SHV.
Zisk OTP Bank za minulý rok stúpol o takmer polovicu
Maďarská banka OTP Bank za štvrtý kvartál vykázala menší zisk, ako sa očakávalo, keďže jej tržby v podstate stagnovali a banka vyčlenila veľkú časť financií na tvorbu rezerv na klasifikované úvery.
http://ekonomika.sme.sk/c/6726326/zisk-otp-bank-za-minuly-rok-stupol-o-takmer-polovicu.html
Slovenské Maďarsko - Rajka neustále rastie
V maďarskom prihraničí sa stavia ostošesť. S predajom miestnych nehnuteľností nie je žiadny problém.
8. marca 2013 - (Tomáš Lemešani - hnonline.sk)
Zatiaľ čo nehnuteľnosti na Slovensku bojujú s nezáujmom, len niekoľko kilometrov za hranicami - v Maďarsku - je situácia úplne iná. Slovákov tam totiž smeruje čoraz viac. „Projekt Harmony Rajka začal s výstavbou začiatkom januára a k dnešnému dňu je už pätina bytov predaná,“ hovorí realitný maklér spoločnosti Europa, zastupujúci developera MS-RX Real, Michal Pružinský. Dopyt podľa neho začiatkom roka rastie priamo úmerne rastúcej výstavbe. Prostredie sa slovenskej menšine prispôsobuje čoraz viac. K dispozícii sú už aj slovensky hovoriaci učitelia v školách. Developer MS-RX zrealizoval v Rajke v rámci bytových domov už päť projektov. „Celkovo ide o 189 bytov s tým, že na jar 2014 sa plánuje inicializácia výstavby ďalších sto bytových jednotiek,“ pokračuje Pružinský. Druhým významným faktorom, ovplyvňujúcim nárast dopytu, je cena pozemkov. Aj pre developerov, ktorí tak stlačia stavebné náklady nadol. Marián Tinka z portálu topreality.sk spomína ďalšie pozitíva, ako plnú občiansku vybavenosť a v súčasnosti už prakticky slovenské prostredie. „Za minulý rok sme mali v ponuke 241 nehnuteľností v tejto lokalite. Údaj môže byť zavádzajúci, keďže mnoho realitných kancelárií udáva túto lokalitu ako Bratislavu,“ hovorí Tinka. V Rajke už v súčasnosti možno nájsť aj súkromnú školu so slovensky hovoriacou učiteľkou alebo slovenské názvy tovarov v obchodoch. Náklady na novostavby v Rajke sú často polovičné v porovnaní s ekvivalentným bývaním v Bratislave. „Pri rodinných domoch je to 56-tisíc až 300-tisíc eur, čo sa týka bytov, 44-tisíc až 90-tisíc,“ spresnil Tinka. Rajka je cenovo výhodná aj podľa Martina Čapa z realitnej kancelárie Riešime bývanie. „Komplexne výhodnú tvár bývania vytvára infraštruktúra, systém štátnej podpory a európskejší ráz bývania. Bratislava neustále rastie a bývanie je buď drahšie, alebo vzhľadom na nedobudovanú infraštruktúru menej komfortné,“ dodáva Čapo.
Rezorty školstva SR a Maďarska sa chcú zapojiť do medzinárodných projektov
Posilnenie partnerských vzťahov a zapojenie sa do medzinárodných projektov navrhol dnes v Budapešti štátny tajomník Ministerstva školstva, vedy, výskumu a športu SR Štefan Chudoba na rokovaní s maďarskou štátnou tajomníčkou zodpovednou za verejné školstvo Rózsou Hoffmannovou. Podľa tlačovej agentúry MTI Chudoba povedal, že oblasťami spolupráce by mohli byť univerzity a odborné vzdelávanie. Navrhol tiež, aby v rámci Dunajskej stratégie pripravili spoločné projekty spolu s nemeckou a rakúskou stranou. Hoffmannová informovala, že hlavnými témami stretnutia boli najmä možnosti spolupráce Slovenska a Maďarska v technickom a prírodovednom vzdelávaní. Dnešnú schôdzku označila za pokračovanie dialógu, ktorý sa začal na stretnutí zmiešanej medzivládnej komisie zameranom na dôležité témy vzájomných vzťahov vo vzdelávaní a vede, vrátane národnostných a menšinových otázok. „Bola to odborná diskusia, spory medzi nami nie sú,” konštatovala Hoffmannová. Chudoba dnes navštívil aj Slovenskú školu v Budapešti.
Firmy stiahli inzerciu z maďarského denníka pre urážky Rómov
7. marca 2013 - (sita)
Päť veľkých medzinárodných firiem stiahlo svoje reklamy z maďarského denníka Magyar Hírlap, ktorý v januári zverejnil tvrdé slová blízkeho priateľa premiéra Viktora Orbána na adresu Rómov. Podľa stredajších informácií Európskeho centra pre práva Rómov prestali v pravicovom denníku inzerovať spoločnosti ako rakúska Erste Bank, maďarská CIB Bank, švédska Ikea, americký Fedex a francúzska GDF-Suez. Podľa organizácie tak urobili na podnet mimovládnych organizácií, ktoré sa ne listom obrátili vo februári. Spoluzakladateľ vládneho Fideszu Zsolt Bayer vtedy Rómov prirovnal k „zvieratám, ktoré nie sú schopné žiť medzi ľuďmi”, pričom týmito slovami reagoval na silvestrovskú hromadnú bitku Rómov v obci neďaleko Budapešti. Jeho vyjadrenia ostro odsúdila nielen opozícia, ale aj samotný Fidesz. „Väčšina Rómov nie je schopná spolunažívania a nemôže žiť medzi ľuďmi. Sú to zvieratá a správajú sa ako zvieratá. Nemali by sme ich tolerovať a chápať, ale potlačiť. Takéto zvieratá by nemali existovať,” napísal Bayer, ktorý mal aj v minulosti silné antisemitské a protirómske vyjadrenia. V roku 2012 organizoval masové demonštrácie na podporu Orbána a jeho vlády. Šéf centra na ochranu práv Rómov Dezideriu Gergely tvrdí, že rozhodnutie firiem je jasným signálom, že protirómske a rasistické vyjadrenia nebudú tolerované. Spoločnosti podporujúce médiá publikujúce provokatívny a urážlivý materiál podľa neho riskujú stratu klientov a zákazníkov.
O maďarské občianstvo za dva roky požiadalo takmer 370-tisíc ľudí
8. marca 2013 - (čtk)
O maďarské občianstvo za dva roky od zavedenia zákona, ktorý etnickým Maďarom žijúcim v zahraničí umožňuje získať maďarský pas v zjednodušenom konaní, požiadalo takmer 370-tisíc ľudí. Budapešť zatiaľ vyhovela viac ako 320-tisícom z nich, napísal denník Népszabadság. Nová ústava, ktorá vstúpila do platnosti začiatkom minulého roka, otvára etnickým Maďarom žijúcim mimo Maďarska možnosť získať volebné právo. Mnohí kritici premiéra Viktora Orbána, ktorého Fidesz má v parlamente ústavnú väčšinu, ho kvôli zákonu o občianstvo obviňujú, že sa takto snaží upevniť svoju moc. Zatiaľ však nie je jasné, akým spôsobom zahraniční Maďari budú môcť v nadchádzajúcich parlamentných voľbách v roku 2014 hlasovať. Maďarský vicepremiér Zsolt Semjén už skôr uviedol, že Orbánov kabinet do konca svojho vládneho mandátu v roku 2014 očakáva, že počet žiadostí o občianstvo v zjednodušenom konaní dosiahne pol milióna. Kľúčové podmienky pre takéto získanie pasu sú dve - znalosť maďarčiny a doklad o etnickom pôvode. Semjén označuje udeľovanie občianstva etnickým Maďarom ako „inštitucionálne znovuzjednocovanie národa“. Podľa doteraz zverejnených štatistík najviac nových Maďarov pochádza z rumunského Sedmihradska a srbskej Vojvodiny, kde je maďarská menšina najpočetnejšia. Odhaduje sa, že mimo Maďarska, ktoré má desať miliónov obyvateľov, žije v zahraničí asi päť miliónov Maďarov. Početná menšina obýva aj juh Slovenska, o tejto skupine však Budapešť podrobnejšie neinformuje. Vzťahy medzi Budapešťou a Bratislavou sú totiž tradične pomerne komplikované. Slovensko zareagovalo na zmienený maďarský zákon prijatím „protizákona“, podľa ktorého Slováci, ktorí získajú cudzie občianstvo, prídu až na výnimky o slovenskú štátnu príslušnosť. Na Slovensku tak o občianstvo doteraz prišlo zhruba tristo ľudí. Maďari na Slovensku predstavujú takmer 10 percent z 5,4 milióna obyvateľov.
V Maďarsku pribudlo 320-tisíc nových voličov spoza hraníc
7. marca 2013 - (tasr)
Počet žiadateľov o maďarské občianstvo v uplynulých dvoch rokoch dosiahol takmer 370.000 osôb. Informoval o tom dnes denník Népszabadság na základe údajov vlády s tým, že občianstvo zatiaľ neudelili vyše 320.000 žiadateľom, ktorí sú novými voličmi spoza hraníc Maďarska. Denník pripomína, že udelenie maďarského občianstva, alebo “inštitucionálne znovuzjednotenie národa”, ako to zvyčajne nazýva maďarský vicepremiér zodpovedný za otázky národnej politiky Zsolt Semjén, je dlhodobou prioritou vládnucich strán Fidesz a Kresťanskodemokratická ľudová strana (KDNP). Fidesz dlho vyhlasoval, že s občianstvom nebude poskytované aj volebné právo. Minister zahraničných vecí János Martonyi v máji 2010 povedal, že zahraniční Maďari dostanú občianstvo na základe individuálnej žiadosti, pričom s tým nie je automaticky spojené aj volebné právo. Népszabadság dodáva, že odvtedy je už zrejmé, že Maďari žijúci v zahraničí, ktorí získali maďarské občianstvo, budú môcť voliť v parlamentných voľbách v roku 2014. Je pravdou, že spôsob ich voľby ešte nie je jasný. O zjednodušené občianstvo je možné na základe rozhodnutia maďarského parlamentu z 26. mája 2010 žiadať od 3. januára 2011. Reakciou Slovenska na maďarský zákon bola novela zákona o štátnom občianstve. Podľa nej občania, ktorí dobrovoľne požiadajú o cudzie občianstvo, automaticky prídu o slovenské..
Dušan Čaplovič: Niektoré národnostne zmiešané obce nechcú otvárať slovenské triedy
Niektoré obce na národnostne zmiešanom území nechcú na žiadosť rodičov otvoriť slovenské triedy, povedal to dnes na zasadnutí parlamentného školského výboru minister školstva Dušan Čaplovič (Smer-SD). Preto sa ministerstvo obrátilo na Združenie miest a obcí Slovenska (ZMOS) s listom, v ktorom ho žiada o pomoc pri riešení tohto problému. Ministerstvo sa pre postup niektorých obcí, na ktorý sa sťažovali rodičia, obrátilo aj na Generálnu prokuratúru SR. „Sú obce najmä v okolí Bratislavy, do ktorých sa nasťahovalo veľa slovenských rodín a v maďarskej dedine nechce starosta otvoriť jednu triedu v slovenskom jazyku,” povedal dnes na zasadnutí školského výboru minister, ktorého sa na problém pýtal opozičný poslanec Arpád Érsék (Most-Híd). „Žijeme tu ako občania na jednom území, prečo nemôžeme priestory, ktoré sú často poloprázdne, využívať tak, aby slúžili slovenským aj maďarským deťom,” dodal Čaplovič. Podľa ministerstva problém vznikol nedávno v obci Vrakúň. Na obecný úrad tam občania predložili petíciu za otvorenie slovenskej triedy v miestnej materskej škole. „Obecné zastupiteľstvo bez uvedenia dôvodu neschválilo otvorenie triedy s vyučovacím jazykom slovenským,” píše ministerstvo v liste ZMOSu. Samosprávne orgány tak podľa ministerstva nepriamo nútia rodičov, aby sa ich deti učili v inom, ako v ich materinskom jazyku. Érsék hovorí, že s obcou Vrakúň sa v blízkom čase skontaktuje. „V niektorých obciach je veľmi málo priestorov, asi preto ju neotvorili. Myslím, že na toto sa musia nájsť financie, lebo každý má právo učiť sa vo svojom jazyku,” povedal poslanec. Ministerstvo školstva podľa listu chystá takú legislatívnu úpravu, aby v prípade, keď rodičia najmenej desiatich detí požiadajú o ich vyučovanie v inom jazyku, ako je vyučovací jazyk v škole, obec musela triedu otvoriť. „Uvažujeme aj o takej úprave, aby mohol zriadiť materskú školu alebo ďalšie triedy aj štát a vyhovieť tak požiadavkám rodičov na vzdelávanie ich detí v štátnom jazyku a v materinskom jazyku,” uvádza sa v liste. Čaplovič dnes na zasadnutí výboru povedal, že legislatívna zmena môže prísť až po diskusii s komisiou, v ktorej má zastúpenie maďarská menšina.
http://www.webnoviny.sk/slovensko/v-madarskych-skolach-mozu-byt-aj/641751-clanok.html
Maďarský priemysel v januári oslabil
Maďarská priemyselná produkcia v januári podľa predbežných neupravených údajov medziročne oslabila, a to o 1,4 %. V decembri sa zmenšila o 7,6 %. Informoval o tom vo štvrtok štatistický úrad krajiny KSH, ktorý uviedol, že známky zotavenia v januári prejavila výroba automobilov. Analytici predpokladali, že januárová priemyselná produkcia medziročne klesne o 2,75 %. Kalendárne upravená výroba maďarského priemyslu v januári medziročne klesla o 1,4 % po tom, ako v decembri oproti rovnakému mesiacu predchádzajúceho roka oslabila o 3,4 %. Medzimesačne sezónne a kalendárne upravená produkcia priemyslu v krajine v januári posilnila o 2,9 % po tom, ako sa v decembri v porovnaní s novembrom zmenšila o 2,6 %. „V januári bol jasný rast produkcie v segmente výroby áut, ale v iných odvetviach ešte nie sú známky zotavenia,” konštatoval Miklós Schindele z maďarského štatistického úradu. „Očakávali sme v januári zlepšenie, keďže závod Suzuki sa vrátil k výrobe počas dvoch zmien a závod Daimler začína produkovať nový model CLA. V tomto roku predpokladáme rast produkcie, keďže naše exportné trhy začínajú mierne oživovať a výroba bude rásť hlavne vďaka závodom Audi, Opel a Daimler,” povedal Zoltán Árokszállási, analytik Erste Bank.
Zlé správy z Maďarska. Recesia silnie
http://finweb.hnonline.sk/c1-59466910-zle-spravy-z-madarska-recesia-silnie
Magyar Nemzet: Žiadatelia o azyl v Kanade sa vracajú do Maďarska
V priebehu uplynulých dvoch mesiacov sa z Kanady do Maďarska vrátilo vyše 200 žiadateľov o azyl, píše dnešné vydanie maďarského denníka Magyar Nemzet. Po viacročnom pobyte v zahraničí sa vracajú najmä vysťahovalci z Miškovca a z Budapešti. Kanadská vláda vlani spustila reintegračný program s cieľom pomôcť domácej integrácii ľuďom, ktorí predtým žiadali o azyl, ale ich žiadosti boli odmietnuté. Od vlaňajšieho augusta sa do Maďarska vrátilo celkom 340 migrantov, ktorým za to uhradili cestovné náklady, poskytli poradenstvo a aj finančnú pomoc. Denník pripomína, že v tomto roku sprísnili kanadský systém prisťahovalectva a odvtedy počet žiadateľov klesol o 98 percent.
Aktivisti velia do útoku na uvažované zmeny v maďarskej ústave
http://www.hlavnespravy.sk/madarsko-tisice-ludi-demonstrovali-v-budapesti-proti-novele-ustavy-2/78099/
Proti novele maďarskej ústavy demonštrujú tisíce ľudí, Európa má obavy
9. marca 2013 - (tasr)
Tisíce demonštrantov sa dnes zhromaždili na budapeštianskej Ulici ústavy (Alkotmány utca), aby neďaleko budovy parlamentu vyjadrili protest proti pripravovanej štvrtej novele ústavy a svoju podporu právnemu štátu. „Ukážme, že naše životy nie sú hračka! Ústava Maďarska nie je hračka,” zdôrazňovali organizátori protestu, ku ktorým sa pridalo takmer 30 občianskych združení, medzi nimi Amnesty International, Maďarský helsinský výbor či viaceré združenia študentov a pedagógov. Okolie parlamentu zabezpečovali policajné jednotky. Iniciátori podujatia upozornili, že ak v pondelok schváli parlament novelu ústavy, v základnom zákone bude zakotvená študentská zmluva zaväzujúca študentov štátom financovaných odborov k zamestnaniu sa na určitú dobu, zlikviduje sa autonómia univerzít v ekonomickej oblasti, bude možné stíhať bezdomovcov a z pojmu rodina budú vylúčené bezdetné homosexuálne páry žijúce v partnerskom zväzku. Novela ďalej umožní obmedzenie slobody slova a obmedzenie volebnej kampane, prehĺbi sa obmedzovanie nezávislej justície, umožní sa diskriminácia cirkví a zasahovanie do ich života viery, zruší sa platnosť verdiktov ústavného súdu za obdobie uplynulých 22 rokov a umožní sa, aby vládnuca väčšina mohla uplatniť do ústavy čokoľvek, pretože z obsahového hľadiska ju ústavný súd už nebude môcť preverovať. Demonštrácia trvala poldruha hodiny. Polícia nepustila na miesto protestu skupinu ôsmich protidemonštrantov, ktorí držali tabule s provokačnými nápismi. V závere zhromaždenia, na ktorom žiadali odvolanie vládneho návrhu novely ústavy, skandoval dav heslo: „Ústavu, demokraciu, právny štát!” Po ukončení protestnej akcie sa vyše 500 mladých ľudí vydalo smerom k Domu poslancov na dunajskom nábreží, odkiaľ chceli zájsť až k budove ústavného súdu. Tento protest mal byť údajne pokračovaním štvrtkového obsadenia sídla Fideszu. Proti pripravovanej novele sa zodvihla aj vlna kritiky zo zahraničia.
Protest sa skončil pri ústavnom súde, v pondelok pokračuje
Po ukončení pokojného zhromaždenia neďaleko parlamentu sa vyše 500 mladých ľudí vydalo na pochod cez Margitin most do Budína k sídlu ústavného súdu. Postupne sa dav rozrástol na zhruba tisíc ľudí. Budovu súdu obkolesil trojitý kordón policajtov. Účastníci protestu avizovali, že v pondelok sa stretnú pred prezidentským palácom a vyzvú prezidenta Jánosa Ádera, aby nepodpísal novelizovanú ústavu, o ktorej majú poslanci hlasovať tiež v pondelok. Hovorkyňa Budapeštianskeho veliteľstva polície Viktória Kovácsová pre tlačovú agentúru MTI povedala, že demonštrácia si nevyžiadala policajný zásah, k žiadnym incidentom nedošlo.
MTI: Vedúci predstavitelia EK a EP tlmočili Orbánovi obavy z novely ústavy
Maďarský premiér Viktor Orbán zaslal list predsedovi Európskej komisie (EK) Josému Manuelovi Barrosovi, v ktorom nadviazal na ich piatkový telefonát a vyjadril radosť nad možnosťou, že mohol šéfa EK osobne informovať o procese novelizácie ústavy i jej obsahu. Informáciu priniesla dnes tlačová agentúra MTI. „Chcel by som zdôrazniť, že maďarská vláda a parlament sú v plnej miere odhodlaní rešpektovať európske normy a pravidlá. Chcel by som Vás ubezpečiť, že toto odhodlanie sa do konca odzrkadľovalo a bude odzrkadľovať aj v procese prijímania novely ústavy,” cituje agentúra z Orbánovho listu. Predseda maďarskej vlády vyjadril súčasne presvedčenie, že môže rátať s osobnou podporou Barrosa a spoluprácou EK. Hovorkyňa EK Pia Ahrenkilde Hansen na margo piatkového telefonátu v Bruseli uviedla, že Barroso po predchádzajúcich konzultáciách s generálnym tajomníkom Rady Európy informoval maďarského premiéra o obavách v súvislosti s pripravovanou novelou ústavy, konkrétne s jej kompatibilitou z princípmi právneho štátu. Podľa jej slov Orbán ubezpečil predsedu EK o rešpektovaní európskych hodnôt a právnych noriem. Ako vyplýva z informácií MTI, šéf EK mal po telefonáte zaslať predsedovi maďarskej vlády aj list, v ktorom potvrdil obavy a naznačil, že plánovaná novela maďarskej ústavy by, zdá sa, pozdvihla na ústavnú úroveň také otázky, v súvislosti s ktorými EK už skôr sformulovala svoje obavy. Barroso mal podľa informácií maďarskej tlačovej agentúry poukázať v liste na fakt, že novela ústavy vyvoláva obavy nielen v súvislosti s právnym štátom, ale aj možným porušením práva EÚ. Napríklad plánované obmedzenie zverejňovania politických inzerátov by sa dotklo aj volieb do Európskeho parlamentu (EP) a v danom bode by mohlo byť v rozpore s únijným právom. MTI s odvolaním sa na zdroj, ktorý si želá zostať v anonymite, píše, že Barroso popri tom vyjadril výhrady aj voči začleneniu niektorých dočasných úprav do základného zákona krajiny. Predseda EK požiadal podľa rovnakého zdroja maďarského premiéra, aby maďarské orgány a orgány EÚ preskúmali obsah novely maďarskej ústavy s cieľom vyhnúť sa prípadným konfliktom s legislatívou únie a ich politickým dôsledkom. Kritika a spory okolo pripravovanej novely maďarskej ústavy sa zakladajú zväčša na nedostatočných informáciách a nedorozumeniach. Uviedol to maďarský minister zahraničných vecí János Martonyi v liste adresovanom kolegom z krajín Európskej únie, ktorý v piatok 8. marca zverejnili v Budapešti. Podľa šéfa maďarskej diplomacie zazneli tvrdenia, že maďarská vláda zneužíva dvojtretinovú väčšinu v parlamente a ruší verdikty ústavného súdu, ktoré jej nevyhovujú, spôsobom, že do základného zákona vkladá ustanovenia, ktoré predtým ústavný súd zrušil. „Práve opak je pravdou,” zdôraznil Martonyi v závere listu. Rada Európy vyzvala už 6. marca Maďarsko, aby hlasovanie o štvrtej novele ústavy naplánované na pondelok 11. marca odložilo s cieľom umožniť Benátskej komisii preveriť obsah novely. Obavy v súvislosti s pripravovanou novelizáciou základného maďarského zákona vyjadril dnes v mene EP jeho predseda Martin Schulz, ktorý Orbánovi odporučil pred hlasovaním v parlamente vyžiadať si názor Benátskej komisie. Ako informoval dnes úrad predsedu EP, Schulz absolvoval v piatok takisto telefonát s maďarským premiérom a tlmočil mu pri tejto príležitosti obavy EP. Viktor Orbán mu v telefonáte prisľúbil zaslanie objasňujúceho listu, podobne ako Barrosovi, s ktorým hovoril telefonicky o čosi skôr. S podobnou výzvou sa na predsedu maďarskej vlády obrátila aj medzinárodná organizácia na ochranu ľudských práv Amnesty International. Novele ústavy sa v Maďarsku vytýka okrem iného ďalšie oslabenie právomocí ústavného súdu v jeho úlohe pri kontrole parlamentu, ako aj začlenenie noriem, ktoré predtým ústavný súd zrušil kvôli ich protiústavnosti a ktoré boli v rozpore s európskou chartou ľudských práv. To isté platí aj o pasáži, týkajúcej sa študentskej zmluvy a zaväzujúcej študentov, ktorí získajú vzdelanie na štátom financovaných študijných odboroch, zostať pracovať po určitú dobu v Maďarsku, či o časti údajne kriminalizujúcej bezdomovcov. Až do sídla maďarskej vládnej strany Fidesz v centre Budapešti prenikli pred dvoma dňami desiatky aktivistov, aby takýmto spôsobom protestovali proti štvrtej novele ústavy.
Martonyi: Kritika novely ústavy sa zakladá na nedorozumeniach
Kritika a spory okolo pripravovanej novely maďarskej ústavy sa zakladajú zväčša na nedostatočných informáciách a nedorozumeniach. Uviedol to maďarský minister zahraničných vecí János Martonyi v liste adresovanom kolegom z krajín Európskej únie, ktorý dnes zverejnili v Budapešti. V dokumente zverejnenom tlačovou agentúrou MTI Martonyi uvádza, že viacerí vyjadrili obavy z toho, že Maďarsko novelou poruší svoje záväzky Rade Európy a aj právo EÚ. Podľa šéfa maďarskej diplomacie zazneli tvrdenia, že maďarská vláda zneužíva dvojtretinovú väčšinu v parlamente a ruší verdikty ústavného súdu, ktoré jej nevyhovujú, spôsobom, že do základného zákona vkladá ustanovenia, ktoré predtým ústavný súd zrušil. „Práve opak je pravdou,” zdôraznil Martonyi v závere listu.
Štyri krajiny žiadajú Brusel o ochraňovanie hodnôt EÚ - aj vinou Maďarska
Nemecko stojí na čele štvorčlennej skupiny členských krajín EÚ, ktorá od Bruselu žiada vytvorenie mechanizmu na ochranu základných hodnôt únie, v prípade ak niektorá z členských krajín má tendencie tento hodnotový systém narušiť. Informovala o tom dnes agentúra AP. Možným protiopatrením pre takúto krajinu by bolo odstavenie od financovania z európskych zdrojov. Ministri zahraničných vecí Dánska, Fínska, Holandska a Nemecka v spoločnom liste pre predsedu Európskej komisie Josého Manuela Barrosa uviedli, že komisia ako výkonná zložka legislatívy EÚ „musí byť pripravená reagovať rýchlo a účinne, aby dokázala zabezpečiť zhodu so základnými princípmi únie, ako sú demokracia, ľudské práva a princípy právneho štátu” v členských krajinách. List bol zostavený aj na základe vývoja udalostí v Maďarsku, kde došlo k zásahom do legislatívy, ktoré podľa kritiky zo strany európskych inštitúcií ohrozujú princípy demokracie. Vláda v Budapešti podľa autorov dokumentu vyvinula minimálne úsilie na zavedenie zmien požadovaných predstaviteľmi EÚ. Maďarská vládna strana Fidesz odmieta zrušiť plánované pondelkové hlasovanie v parlamente o návrhu štvrtej novely ústavy. Európska komisia avizovala, že novelu ústavy, ktorá čelí kritike v Maďarsku i v zahraničí, po jej schválení preverí a Rada Európy v stredu vyzvala Maďarsko, aby hlasovanie o štvrtej novele ústavy odložilo s cieľom umožniť Benátskej komisii preveriť obsah novely.
Fidesz nevidí šancu na zrušenie návrhu novely ústavy
Neexistuje šanca, že by sa Fidesz vzdal zámeru novelizovať ústavu. V súvislosti s plánovaným pondelkovým hlasovaním v parlamente o návrhu štvrtej novely základného zákona a s protestmi voči úprave ústavy to dnes uviedol zástupca predsedu parlamentnej frakcie Fideszu Gergely Gulyás. V maďarskej komerčnej televízii ATV politik vládnej strany povedal, že protest proti novele formou obsadenia sídla Fideszu občianskymi aktivistami vo štvrtok bol protiprávny. Gulyás vyzval ostatné parlamentné strany, aby odsúdili protiprávne konanie aktivistov, ktorí namiesto vniknutia na územie sídla mali viesť s Fideszom dialóg. „Ochotne by sme reagovali na ich obavy súvisiace s úpravou ústavy,” zdôraznil. Ak by chceli protestujúci vecnú diskusiu, potom by podľa podpredsedu v prvom rade mali vplývať na opozičné strany, aby diskutovali v rozprave k návrhom novely. „V Maďarsku je parlamentná demokracia, preto by bolo potrebné skôr spýtať sa Maďarskú socialistickú stranu (MSZP), prečo opustili rokovaciu sálu počas rozpravy,” dodal Gulyás, podľa ktorého v krajine nie je problém s demokraciou, či s právnym štátom, protestujúci chceli iba provokovať.
Proti novele ústavy budú v sobotu demonštrovať občianske združenia
Viaceré maďarské občianske združenia organizujú v sobotu 9. marca v Budapešti masový míting na protest proti štvrtej novele ústavy a na ochranu právneho štátu. „Ukážme, že naše životy nie sú hračka! Ústava Maďarska nie je hračka,” píše sa vo výzve zverejnenej na sociálnej sieti Facebook. K iniciatíve sa doposiaľ pridalo 28 organizácií, medzi nimi Amnesty International, Maďarský helsinský výbor či viaceré združenia študentov a pedagógov. Iniciátori podujatia upozorňujú, že ak v pondelok schváli parlament novelu ústavy, v základnom zákone bude zakotvená študentská zmluva zaväzujúca študentov štátom financovaných odborov k zamestnaniu sa na určitú dobu, zlikviduje sa autonómia univerzít v ekonomickej oblasti, bude možné stíhať bezdomovcov a z pojmu rodina budú vylúčené bezdetné homosexuálne páry žijúce v partnerskom zväzku. Novela ďalej umožní obmedzenie slobody slova a obmedzenie volebnej kampane, prehĺbi sa obmedzovanie nezávislej justície, umožní sa diskriminácia cirkví a zasahovanie do ich života viery, zruší sa platnosť verdiktov ústavného súdu za obdobie uplynulých 22 rokov a umožní sa, aby vládnuca väčšina mohla implementovať do ústavy čokoľvek, pretože z obsahového hľadiska ju ústavný súd už nebude môcť preverovať. Organizátori vyzvali všetkých, ktorí súhlasia s cieľmi demonštrácie, aby prišli v sobotu na Ulicu ústavy (Alkotmány utca). Účastníkov upozornili, aby so sebou nevzali stranícke logá a vlajky.
Do sídla Fideszu preniklo 70 demonštrantov, ktorí tvrdili, že ich nikto neorganizoval
Do sídla maďarskej vládnej strany Fidesz na budapeštianskej ulici Lendvay preniklo dnes zhruba 70 občianskych aktivistov, ktorí takýmto spôsobom protestujú proti štvrtej novele ústavy. Podľa tlačovej agentúry MTI skupina demonštrantov preliezla železnú bránu, do budovy sa však nedostala. Pre MTI uviedli, že ide o spontánnu akciu, nikto ich neorganizoval, všetci sú občianski aktivisti. Cieľom obsadenia sídla Fidesz podľa ich vyjadrenia bol protest proti štvrtej novele ústavy, o ktorej majú poslanci hlasovať v parlamente budúci pondelok. Demonštranti na dvore sídla vyvesili transparent s nápisom “Ústava nie je hra”. Novela podľa aktivistov okrem iného obmedzuje právomoci ústavného súdu, začleňuje do ústavy študentskú zmluvu, ktorá zaväzuje študentov štátom financovaných odborov zostať určitú dobu pracovať v Maďarsku, vylučuje volebnú kampaň z komerčných médií a určitým spôsobom kriminalizuje bezdomovcov. Polícia vošla do dvora a už dvakrát vyzvala protestujúcich, aby opustili územie sídla, pretože páchajú priestupok. Pri zásahu polície jedno z vozidiel poriadkových síl sa na rohu ulice zrazilo s iným autom.
Agresia je neprijateľná, reagoval Fidesz na vniknutie do svojho sídla
Agresia je neprijateľný nástroj, reagovala maďarská vládna strana Fidesz, do sídla ktorej na budapeštianskej ulici Lendvay preniklo dnes zhruba 70 občianskych aktivistov. Takýmto spôsobom protestujú proti štvrtej novele ústavy. „Ak by sa bol Gordon Bajnai vopred ozval, tak by sme jeho ľudí pokojne vpustili do sídla Fideszu,” uviedla strana vo vyhlásení s dodatkom, že Fideszu je dôležitý každý názor, vypočujú si ho, pritom si však treba uvedomiť, že sloboda názoru nie je totožná so slobodou násilia. Pracovníci sídla pre portál Hvg.hu uviedli, že protestujúci im neprekážajú vo výkone ich práce. Spolok domov a pokrok, ktorého predsedom je expremiér Gordon Bajnai, poprel, že by mal niečo spoločné s preniknutím do sídla Fideszu. Strana Dialóg za Maďarsko (PM), ktorú založila skupina bývalých členov ochranárskej strany Politika môže byť iná (LMP), vyjadrila solidaritu s aktivistami a vyzvali každého, pre koho je dôležitá ústavnosť, demokracia a spoločenská solidarita, aby sa zúčastnili sobotňajšej demonštrácie občianskych organizácií. Na Lendvayho ulicu prišla politička opozičnej Demokratickej koalície Ágnes Vadaiová, demonštranti ju však poslali preč. Podľa tlačovej agentúry MTI skupina demonštrantov preliezla železnú bránu, do budovy sa však nedostala.
Pri demonštrantmi obsadenom sídle Fideszu sa objavili priaznivci vlády
Pri sídle vládnucej strany Fidesz na budapeštianskej Lendvayovej ulici sa podvečer objavila skupina prívržencov vlády, ktorá pokrikuje na demonštrantov obliehajúcich od predpoludnia sídlo Fideszu. Protivládni demonštranti podľa opozičnej rozhlasovej stanice Klubrádió nahlas čítajú svoje požiadavky a citujú z programu Fideszu z roku 1989. Provládni demonštranti skandujú „Viktor, Viktor!” a protestujúcim, ktorí sa usadili na dvore sídla Fideszu, nadávajú a spievajú maďarskú hymnu. Starší muž - priaznivec Fideszu - sa protestujúcim slovne vyhrážal, že im naleje do tváre kyselinu a jedného z nich aj fyzicky napadol. Policajti vytvorili medzi skupinami demonštrantov kordón. V bráne sídla strany stoja ochrankári, ktorí púšťajú ľudí iba smerom von z dvora.
Demonštranti opustili sídlo Fideszu, smerujú k ústavnému súdu
Občianski aktivisti, ktorí dnes obsadili priestory sídla vládnucej strany Fidesz na budapeštianskej Lendvayovej ulici, pred 21.00 h opustili sídlo a vydali sa smerom k budove ústavného súdu. Podľa spravodajského servera Hvg.hu počet protivládnych demonštrantov sa medzičasom vzrástol na zhruba 500. Na Lendvayovej ulici zostalo niekoľko desiatok protidemonštrantov - priaznivcov Fideszu.
V. Orbán pred rokom 2020 nevidí možnosť na vstup Maďarska do eurozóny
Maďarsko si už viackrát vytýčilo termíny vstupu do eurozóny, tie však bolo stále potrebné odložiť. Vyhlásil to 7. marca 2013 večer na pôde Varšavskej univerzity maďarský premiér Viktor Orbán a dodal, že pred rokom 2020 nevidí možnosť prijatia eura v Maďarsku. Orbán, ktorý sa v poľskej metropole zúčastnil na stretnutí premiérov krajín Vyšehradskej štvorky (V4) s nemeckou kancelárkou Angelou Merkelovou a francúzskym prezidentom Francoisom Hollandom, v prejave na univerzite vo Varšave kritizoval spôsob riešenia krízy v eurozóne. Podľa tlačovej agentúry MTI premiér povedal, že zatiaľ nie je jasné, akým smerom sa Európa uberie. Nie je zrejmé, či počet členov eurozóny stúpne alebo klesne, preto nie je jasné ani to, či by Maďarsku vyhovoval viac vstup, alebo vyčkávanie.
Maďarské vládne strany sa chystajú po štvrtý krát novelizovať ústavu
Zahraničné média vraj skresľujú situáciu - Úderky aktivistov sa zmobilizovali - Európska únia vyzýva na odloženie hlasovania
6. marca 2013 - (tasr)
V zahraničných médiách je opäť vážne nedorozumenie v súvislosti s maďarským zákonodarstvom. Vyhlásil to dnes v Budapešti pred novinármi komunikačný riaditeľ vládnej strany Fidesz Máté Kocsis, ktorý reagoval na kritické vyjadrenia britského denníka Financial Times (FT) o pripravovanej štvrtej novele maďarskej ústavy. Internetové vydanie FT dnes napísalo, že ak budúci pondelok schváli maďarský parlament návrh balíkov zákonov upravujúcich ústavu, tak v rámci Európskej únie bude potrebné odňať Maďarsku hlasovacie právo a bude treba pozastaviť vyplácanie finančných podpor z fondov únie. Podľa tlačovej agentúry MTI Kocsis v reakcii na vyjadrenia FT povedal, že Maďarsko sa aj v tejto záležitosti rozhodným spôsobom a čestne obháji. Zahraničné médiá podľa jeho slov skresľujú skutočnú maďarskú situáciu. Zdôraznil, že zámerom novely ústavy bolo pripraviť dobrú úpravu základného zákona, ktorej každé ustanovenie vyhovuje doterajším verdiktom ústavného súdu. Pri rozhodovaní o návrhoch štvrtej novely maďarskej ústavy v parlamente v utorok nedošlo k väčším prekvapeniam. Návrhy ústavného výboru parlamentu a postrehy vládnych strán poslanci prijali, opozičné návrhy úprav odmietli, napísal dnes maďarský denník Népszabadság, ktorý pripomína, že pri hlasovaní poslanci opozičnej Maďarskej socialistickej strany (MSZP) a Demokratickej koalície (DK) opustili sálu. Népszabadság podotýka, že vládna strana Fidesz do ústavy presadila zákony, ktoré ústavný súd predtým zrušil. Ústavný súd sa vyslovil, že zákony, ktoré už boli skôr prijaté nie sú v súlade s ústavou. Je to jeho právomoc a povinnosť. Maďarský parlament sa preto rozhodol vsunúť tieto zákony priamo do ústavy a tak zmeniť priamo ústavu. Keďže sa Ústavným súdom zrušené zákony stali ústavnými, Ústavný súd už nemôže namietať ich protiústavnosť, ale naopak bude posudzovať, či iné zákony sú v súlade s týmito. Fidesz tak presadil do ústavy okrem iného aj obmedzenie politickej reklamy tým, že vo volebnej kampani bude možné politickú reklamu odvysielať iba vo verejnoprávnych médiách. Proti úpravám ústavy sa ozvali nátlakové organizácie Maďarský helsinský výbor, Inštitút Károlya Eötvösa a Spoločnosť za práva slobôd. V dnes zverejnenom liste adresovanom Rade Európy (RE), Európskej únii a Parlamentnému zhromaždeniu RE upozornili na štvrtú novelu maďarskej ústavy, ktorá podľa ich názoru je v rozpore s hodnotami demokracie a právneho štátu. Vytýkajú najmä ďalšie oslabenie právomocí ústavného súdu v jeho úlohe pri kontrole parlamentu, ale aj vsadenie do ústavy noriem, ktoré predtým ústavný súd zrušil kvôli ich protiústavnosti a ktoré boli v rozpore s európskou chartou ľudských práv. Ak sa podľa uvedených troch občianskych združení stanú plánované úpravy súčasťou ústavy, potom maďarská ústava už nebude ústavou v zmysle základných ústavných požiadaviek. Generálneho tajomníka Rady Európy Thorbjörna Jaglanda požiadali, aby vyzval Benátsku komisiu k vypracovaniu postoja k štvrtej novele maďarskej ústavy v záujme zabezpečenia uplatnenia princípov právneho štátu a práv zakotvených v Charte ľudských práv EÚ. - Študentom sa okrem iného nepozdáva, že vzdelanie, ktoré získajú za štátne peniaze, nebudú môcť hneď vyviezť za hranice - Novela je neprijateľná aj podľa študentov, ktorí protestujú od 11. februára proti reforme vysokého školstva blokádou filozofickej fakulty budapeštianskej univerzity ELTE. Tí okrem znemožnenia ústavného súdu považujú za poburujúce v novele aj skutočnosť, že do ústavy sa dostala zmienka o študentskej zmluve zaväzujúcej študentov, ktorí získajú vzdelanie na štátom financovaných študijných odboroch, zostať pracovať určitú dobu v Maďarsku. Maďarsko sa tak pokúša riešiť situáciu, ktorá je problémom aj na Slovensku, keď ľudia vyštudujú na štátnych školách zadarmo a následne vzdelaní a kvalifikovaní odchádzajú za lepšími podmienkami do zahraničia. Nikto nemôže týmto ľuďom brániť v tom, aby odišli do zahraničia, ale štát môže žiadať, aby mu v peniazoch vrátili, čo do nich investoval, ak to nechcú vrátiť vo forme práce. Študenti pripomínajú, že Maďarsko sa vstupom do EÚ zaviazalo k prijatiu všetkých princípov, medzi nimi aj princípu voľného pohybu pracovnej sily. Prezidenta Jánosa Ádera vyzvali, aby novelu nepodpísal. - Európska únia vyzýva Maďarsko na odloženie hlasovania - Generálny tajomník Rady Európy Thorbjörn Jagland vyzval maďarskú vládu, aby odložila hlasovanie o novele ústavy, ktoré je plánované na budúci týždeň. Informovala o tom tlačová agentúra MTI. Rada so sídlom v Štrasburgu žiada, aby maďarský kabinet umožnil Benátskej komisii preveriť navrhované úpravy základného zákona.
EK preverí štvrtú úpravu ústavy po jej schválení
Novelu maďarskej ústavy, ktorá ďalej obmedzuje právomoci ústavného súdu a predpisuje začlenenie viacerých ustanovení do základného zákona, preverí Európska komisia po jej schválení. Vyhlásila to dnes v Bruseli hovorkyňa EK Pia Ahrenkilde Hansenová. „EK dúfa, že Maďarsko bude zachovávať prijaté záväzky a národný právny systém bude pretvárať v súlade s literou a s duchom právneho systému Európskej únie,” konštatovala hovorkyňa v súvislosti s novelou, ktorú má maďarský zákonodarný zbor prijať na budúci týždeň. Ako podľa servera Bruxinfo.hu ďalej uviedla, návrh predložený parlamentu 8. februára, ktorý poslanci v utorok ďalej korigovali, po prijatí Brusel podrobí právnej analýze, potom zverejní k nemu svoje stanovisko. Poslanci maďarského parlamentu majú v pondelok 11. marca hlasovať o štvrtej novele ústavy. Novela okrem iného obsahuje ďalšie oklieštenie právomocí ústavného súdu a do ústavy navrhuje presadiť zákony, ktoré ústavný súd predtým zrušil. Týmto krokom by vládny Fidesz zabránil, aby uvedené zákony boli opäť preverované ústavným súdom. Návrh novely začleňuje do základného zákona novú formuláciu rodiny, systém študentských zmlúv zaväzujúci študentov, ktorí získajú vzdelanie na štátom financovaných študijných odboroch, zostať pracovať určitú dobu v Maďarsku a vytvára ústavný rámec k tomu, aby predseda Celoštátneho justičného úradu mohol posunúť súdne pojednávania aj na iné súdy. Generálny tajomník Rady Európy Thorbjörn Jagland dnes vyzval maďarskú vládu, aby odložila hlasovanie o novele ústavy.
Fidesz: Ústavu novelizujeme v súlade s rozhodnutiami ústavného súdu
http://www.teraz.sk/zahranicie/fidesz-ustava-madarsko/39490-clanok.html
V. Orbán: „Nová ústava je vytesaná do žuly“ - Po týždni ju opäť menia
5. marca 2013 - (Peter Morvay - Sme)
Aj keď premiér Viktor Orbán o novej ústave tvrdil, že je „vytesaná do žuly“, stal sa tento dokument najčastejšie prepisovaným maďarským zákonom. V týchto dňoch parlament rokuje už o piatej novele ústavy. Vládny Fidesz v utorok novelizoval dokonca aj vlastnú novelu z minulého týždňa. Hlavnou zmenou je ďalšie obmedzenie právomocí ústavného súdu, ktorý v poslednom čase zrušením niekoľkých zákonov spôsobil Orbánovej vláde menšie nepríjemnosti. Jedna novela preto ruší platnosť všetkých rozhodnutí ústavného súdu, ktoré boli prijaté ešte pred tým, ako minulý rok začala platiť súčasná ústava. Fidesz tým chce dosiahnuť, aby sa ústavný súd nemohol odvolávať na svoje skoršie rozsudky ako na precedens. Ústavný súd tiež nesmie v budúcnosti skúmať ústavnosť tých častí nových zákonov, na ktoré sa autor podnetu súd priamo nepýtal. Fidesz tak reaguje na decembrový rozsudok ústavného súdu, ktorý nečakane zrušil aj niektoré podstatné časti nového volebného zákona, napríklad povinnú registráciu voličov. Urobil tak napriek tomu, že prezident ústavný súd ako obvykle žiadal len o posúdenie formalít, ktorých zrušenie by sa problematických častí zákona nijako nedotklo. Fidesz presadil aj zákony už zrušené ústavným súdom tak, že ich doplnil priamo do textu ústavy a súdu tým zabráni, aby sa k nim vôbec mohol vyjadriť. Takto bude priamo v ústave, že politickú reklamu v predvolebnej kampani môžu vysielať len verejnoprávne médiá. Aj toto ustanovenie volebného zákona v decembri ústavný súd zrušil s odôvodnením, že obmedzuje slobodu médií. Zákon nezávislé médiá pripraví o ďalší zdroj príjmov z politickej reklamy strán.
Népszabadság: Vládne strany už po štvrtýkrát prepísali ústavu
Pri rozhodovaní o návrhoch štvrtej novely maďarskej ústavy v parlamente v utorok nedošlo k väčším prekvapeniam. Návrhy ústavného výboru parlamentu a postrehy vládnych strán poslanci prijali, opozičné návrhy úprav odmietli, napísal dnes maďarský denník Népszabadság, ktorý pripomína, že pri hlasovaní poslanci opozičnej Maďarskej socialistickej strany (MSZP) a Demokratickej koalície (DK) opustili sálu. Népszabadság podotýka, že vládna strana Fidesz do ústavy presadila zákony, ktoré ústavný súd predtým zrušil. Týmto krokom zabránila, aby uvedené zákony boli opäť preverované ústavným súdom. Fidesz tak presadil do ústavy okrem iného aj obmedzenie politickej reklamy tým, že vo volebnej kampani bude možné politickú reklamu odvysielať iba vo verejnoprávnych médiách. Proti úpravám ústavy sa ozvali občianske združenia Maďarský helsinský výbor, Inštitút Károlya Eötvösa a Spoločnosť za práva slobôd. V dnes zverejnenom liste adresovanom Rade Európy (RE), Európskej únii a Parlamentnému zhromaždeniu RE upozornili na štvrtú novelu maďarskej ústavy, ktorá podľa ich názoru je v rozpore s hodnotami demokracie a právneho štátu. Vytýkajú najmä ďalšie oslabenie právomocí ústavného súdu v jeho úlohe pri kontrole parlamentu, ale aj vsadenie do ústavy noriem, ktoré predtým ústavný súd zrušil kvôli ich protiústavnosti a ktoré boli v rozpore s európskou chartou ľudských práv. Ak sa podľa uvedených troch občianskych združení stanú plánované úpravy súčasťou ústavy, potom maďarská ústava už nebude ústavou v zmysle základných ústavných požiadaviek. Generálneho tajomníka Rady Európy Thorbjörna Jaglanda požiadali, aby vyzval Benátsku komisiu k vypracovaniu postoja k štvrtej novele maďarskej ústavy v záujme zabezpečenia uplatnenia princípov právneho štátu a práv zakotvených v Charte ľudských práv EÚ. Novela je neprijateľná aj podľa študentov, ktorí protestujú od 11. februára proti reforme vysokého školstva blokádou filozofickej fakulty budapeštianskej univerzity ELTE. Tí okrem znemožnenia ústavného súdu považujú za poburujúce v novele aj skutočnosť, že do ústavy sa dostala zmienka o študentskej zmluve zaväzujúcej študentov, ktorí získajú vzdelanie na štátom financovaných študijných odboroch, zostať pracovať určitú dobu v Maďarsku. Študenti pripomínajú, že Maďarsko sa vstupom do EÚ zaviazalo k prijatiu všetkých princípov, medzi nimi aj princípu voľného pohybu pracovnej sily. Prezidenta Jánosa Ádera vyzvali, aby novelu nepodpísal.
Mladí z Fideszu žiadajú o vyšetrenie útokov na Maďarov v Srbsku
Mládežnícka organizácia vládnucej maďarskej strany Fidesz premiéra Viktora Orbána požiadala organizáciu Amnesty International, aby vyšetrila nedávne útoky proti etnickým Maďarom v Srbsku. Informovala o tom dnes agentúra AP. K petícii Fidelitasu sa pripojili aj ďalšie mládežnícke skupiny z okolitých krajín, v ktorých žije maďarská menšina. V Srbsku žije približne 300.000 Maďarov, väčšina z nich v provincii Vojvodina. V petícii sa uvádza, že útoky, ktoré páchajú najmä mladí ľudia, sú etnicky motivované, porušujú základné ľudské práva obetí a poškodzujú ducha európskej integrácie.
Áder: Maďarsko ponúka Indonézii svoje skúsenosti z vodného hospodárstva
http://www.hlavnespravy.sk/ader-madarsko-ponuka-indonezii-svoje-skusenosti-z-vodneho-hospodarstva/77340/
Tisíce Maďarov žiadali autonómiu v Rumunsku
11. marca 2013 - (sita)
Približne päťtisíc etnických Maďarov sa v nedeľu zišlo v rumunskom meste Targu Mures a žiadalo autonómiu pre Sikulskú oblasť, kde žije väčšina z nich. Prítomní sa zhromaždili pred pamätníkom obetí revolúcie z roku 1854, mávali maďarskými vlajkami a následne sa vydali na pochod mestom, ktoré bolo v roku 1990 dejiskom násilných zrážok medzi Maďarmi a Rumunmi, pri ktorých zomrelo 5 osôb. Zhromaždení taktiež prišli vyjadriť nespokojnosť s plánmi vlády zmeniť administratívne rozdelenie krajiny zo 42 krajov na osem regiónov. To by totiž znamenalo zmiešanie obyvateľstva žijúceho v transylvánskych krajoch Covasna a Harghita, ktoré z 80 percent tvoria ľudia hlásiaci sa k maďarskej národnosti. Ich záujmy v Rumunsku zastupuje menšinový Demokratický zväz Maďarov v Rumunsku (UDMR), ktorého predstavitelia sa síce na demonštrácii nezúčastnili, no princípy autonómie podporujú. Podľa lídrov etnických Maďarov vládny návrh ohrozuje ich existenciu. V 19-miliónovom Rumunsku žije celkovo takmer 1,5 milióna obyvateľov hlásiacich sa k maďarskej národnosti.
Mesterházy: Ľavicové vlády vládli lepšie než Orbánov kabinet
Každá vláda socialistov z obdobia rokov 2002-2010 vládla lepšie než terajší kabinet Viktora Orbána. Vyhlásil to dnes v Budapešti na mítingu opozičnej Maďarskej socialistickej strany (MSZP) jej predseda Attila Mesterházy. Mesterházy v Budapest Aréne Lászlóa Pappa pred 12.000 priaznivcami povedal, že Fidesz nesplnil svoje sľuby z roku 2010 a klame ľuďom po celý čas svojho vládnutia. „Fakty potvrdzujú, že lepší výkon vo vládnutí prezentovali Medgyessyho, Gyurcsányova a aj Bajnaiho vláda,” dodal. Čestným hosťom zhromaždenia bol rumunský premiér Viktor Ponta a predseda Strany európskych socialistov Sergej Stanišev. Proti účasti Pontu protestovalo neďaleko športovej haly niekoľko stoviek priaznivcov ultrapravicového Hnutia za lepšie Maďarsko-Jobbik. Podľa Jobbiku je zarážajúce, že hosťom MSZP je predseda rumunskej vlády, ktorý je šovinistom a je proti Maďarom. Pontu „privítali” sikulskými, maďarskými a arpádovskými vlajkami. Niektorí demonštranti prišli v gardistických uniformách. Ponta v prejave zdôraznil, že nemá nič proti Maďarom a dodal, že Rumunsko a Maďarsko musia spolupracovať, aby výsledky tejto spolupráce mohli byť užitočné pre rumunskú menšinu v Maďarsku a tiež pre maďarskú menšinu v Rumunsku. Stanišev pripodobnil Orbána k bulharskému expremiérovi Bojkovi Borisovovi, ktorý napriek tomu, že jeho moc sa zdala byť mimoriadne veľká, musel odísť, pretože nesplnil očakávanie ľudí.
Ultrapravicový Jobbik demonštroval proti rumunskému premiérovi
Niekoľko stoviek priaznivcov ultrapravicového Hnutia za lepšie Maďarsko-Jobbik protestovalo dnes v Budapešti proti účasti rumunského premiéra Victora Pontu na mítingu opozičnej Maďarskej socialistickej strany (MSZP), na ktorom predseda socialistov Attila Mesterházy vystúpi s prejavom o stave krajiny. Podľa Jobbiku je zarážajúce, že hosťom MSZP je predseda rumunskej vlády, ktorý je šovinistom a je proti Maďarom. Pontu „privítali” sikulskými, maďarskými a arpádovskými vlajkami. Niektorí demonštranti prišli v gardistických uniformách. „Je vlastizradou, že MSZP deň pred demonštráciou Sikulov za autonómiu v Targu Mureš pozval Pontu. Tým socialisti podkopávajú snahy Sikulov o sebaurčenie,” vyhlásil v pondelok podpredseda Jobbiku Előd Novák. V budapeštianskej Aréne Lászlóa Pappa prednesie prejav predseda MSZP pred vyše 10.000 poslucháčmi; s prejavom vystúpi aj Ponta. V okolí športovej haly sú v pohotovosti policajné jednotky. Vo februári v Maďarsku v rámci „národnej solidarity” vešali na sídla rôznych inštitúcií vlajku Sikulov, ktorá spôsobila medzi Maďarskom a Rumunskom diplomatický konflikt. Počas zasadania Fóra maďarských poslancov Karpatskej kotliny (KMKF) 15. februára z rozhodnutia predsedu maďarského parlamentu Lászlóa Kövéra vyvesili vlajku aj na priečelie parlamentu. Podľa vtedajšej reakcie šéfa rumunskej diplomacie Titusa Corlateana vlajka Sikulov v podstate symbolizuje etnicky založenú autonómiu, čo je pre Rumunsko neprijateľné. Minister podotkol, že územnú autonómiu je potrebné oddeliť od „prirodzeného nároku” na zachovanie identity.
Martonyi v rumunsko-maďarských vzťahoch ráta so zmiernením ostrých vyhlásení
5. marca 2013 - (tasr)
So zmiernením ostrých vyhlásení zaťažujúcich rumunsko-maďarské vzťahy ráta maďarský minister zahraničných vecí János Martonyi, ktorý dnes ukončil v Bukurešti dvojdňovú oficiálnu návštevu Rumunska. Pred odletom z rumunskej metropoly šéf maďarskej diplomacie pre tlačovú agentúru MTI povedal, že s rumunskou stranou sa dohodli, že podľa možností si nebudú odkazovať prostredníctvom médií, nezávisle na tom, že v určitých otázkach majú principiálne odlišné postoje. Ako príklad uviedol používanie vlajky Sikulov. Martonyi dnes rokoval s predsedom rumunskej vlády Victorom Pontom, s predsedom Senátu Valeriom Zgoneom a stretol sa aj s predsedom Poslaneckej snemovne Crinom Antonescom. V pondelok po schôdzke so svojím rumunským rezortným partnerom Titusom Corlateanom Martonyi povedal, že Maďarsko i Rumunsko majú záujem o zachovanie partnerstva, je však potrebné zvažovať slová. „Musíme zvažovať slová, pretože tie môžu viesť k nedorozumeniam,” povedal maďarský minister a dodal, že Corlateana požiadal, aby opatrne zvažovali slová v politickom jazyku, ktoré môžu vytvárať v Rumunsku pocit ohrozenia u tam žijúcej maďarskej menšiny. Vo februári v Maďarsku v rámci „národnej solidarity” vešali na rôzne inštitúcie vlajku Sikulov, ktorá medzi Maďarskom a Rumunskom spôsobila diplomatický rozruch. Počas zasadania Fóra maďarských poslancov Karpatskej kotliny (KMKF) 15. februára z rozhodnutia predsedu maďarského parlamentu Lászlóa Kövéra vyvesili vlajku aj na priečelie parlamentu. Podľa vtedajšej reakcie šéfa rumunskej diplomacie vlajka Sikulov v podstate symbolizuje etnicky založenú autonómiu, čo je pre Rumunsko neprijateľné. Minister podotkol, že územnú autonómiu je potrebné oddeliť od „prirodzeného nároku” na zachovanie identity. Podpredseda maďarskej vlády zodpovedný za národnú politiku Zsolt Semjén v úvode KMKF vyhlásil, že používanie symbolov národných spoločenstiev je základným ľudským právom. Vicepremiér vyjadril vďaku všetkým samosprávam v Maďarsku, ktoré podobným spôsobom vyjadrili a ešte vyjadria solidaritu Maďarom v Sedmohradsku, ktorým používanie sikulskej vlajky nedávno miestne úrady v Rumunsku zakázali.
6. marca 2013 - (sita)
Slovenský 140-ročný platan z Komjatíc sa dostal do prvej päťky súťaže Európsky strom roka 2013. Titul najsympatickejší strom získal platan z Maďarska. V treťom ročníku medzinárodnej ankety súťažili stromy so svojimi príbehmi z Bulharska, Česka, Írska, Maďarska, Poľska a zo Slovenska, informuje o tom na svojej internetovej stránke Nadácia Ekopolis. V ankete hlasovalo za svojho favorita dovedna viac ako 45-tisíc ľudí. Úspešný strom zo Slovenska má spomedzi všetkých platanov u nás najhrubší kmeň, jeho obvod je deväť metrov, čím sa radí medzi sedem najväčších živých organizmov v Európe. Vlani sa stal víťazom národnej ankety Strom roka 2012, čím postúpil do európskej súťaže. Do slovenského kola ho prihlásila Základná škola v Komjaticiach, ako víťaz získal 333 eur na ošetrenie. Platan dal zasadiť barón Móric Wodianer. Býval v kaštieli, ktorý kedysi stál v tesnej blízkosti súčasného parku za ramenom rieky Nitry. Kaštieľ postavili v polovici 18. storočia, keď mestečko Komjatice patrilo grófom Grasalkovičovcom a slúžil ako ich letné sídlo. Víťazný maďarský platan rastie v okolí termálnych kúpeľov v Egri, zo všetkých hlasov získal 14 205, tesne za ním sa umiestnil ďalší platan z obce Kozy v Poľsku. Tretie miesto obsadil írsky kráľovský dub z Tullamore, štvrté lipa malolistá, ktorá je najmohutnejším stromom v Juhomoravskom kraji. Piate miesto s počtom hlasov 3 876 patrí slovenskému platanu, na šiestom skončila trojica stromov - moruša a dva orechy z Bulharska. Tretí ročník medzinárodnej ankety Európsky strom roka 2013 vyhlásila Nadace Partnerství z Brna v spolupráci so Štátnym fondom životného prostredia Českej republiky, Ministerstvom životného prostredia Českej republiky, spoločnosťou Tetra Pak a Európskym združením vlastníkov pôdy. „Cieľom ankety bolo poukázať na zaujímavé európske stromy ako na dôležité prírodné a zároveň historické dedičstvo, ktoré by sme si mali viac všímať a chrániť,” dodáva Nadácia Ekopolis.
O osude novej maďarskej strany na Slovensku rozhodnú zvyšné dve
6. marca 2013 - (Lucia Krbatová - Pravda)
Na politickej scéne má vzniknúť ďalšia strana, ktorá by mala osloviť maďarského menšinového voliča. Stranám Most-Híd a SMK pribudne súper, ktorý môže prebrať časť ich voličskej základne. Politológovia sú k vzniku novej strany skeptickí. Jej úspech či neúspech sa podľa nich bude odvíjať od reakcie zvyšných dvoch strán. Strana s názvom Maďarská kresťansko-demokratická aliancia ohlásila svoj vznik už na jeseň minulého roka. Jej zakladatelia Csaba Fehér a János Sárközi vtedy avizovali zbieranie podpisov potrebných na oficiálnu registráciu. V súčasnosti ich majú 5 000. Chýba im ešte presná polovica. Fehér, známy ako exriaditeľ Podunajského múzea, verí, že do konca mája ich získajú. Pôvodne ich chceli mať už na konci marca. „Táto strana je mikrostranou s pár ľuďmi. Fungujú len v rámci jedného regiónu v okolí Komárna a majú problém aj so získaním potrebných podpisov,“ vyjadril sa politológ László Öllös. Výraznejšie sa o nich nepíše ani v našej, ani v maďarskej tlači. Podľa Öllösa im chýba program a jeho zreteľné odkomunikovanie smerom k verejnosti. „Strana vznikla bez politického programu, čo je veľmi neobvyklý jav. Objavili sa len nejaké heslá, ale pre stranu, ktorá by chcela zaznamenať výraznejší úspech, to nestačí,“ zhodnotil. Maďarská kresťansko-demokratická aliancia plánuje kandidovať už v jesenných voľbách do VÚC. „Tieto voľby sa odohrávajú vo väčšinovom systéme, čiže keď sa objaví nejaký regionálne populárny kandidát, tak môžu získať jedno či dve miesta. Ale je pravdepodobnejšie, že nezískajú nič,“ zhodnotil Öllös. Ani politológ Michal Horský nepredpokladá, že by strana na politickej scéne mohla výraznejšie zamiešať karty. „Podstatné je, či je extrémistickejšia než súčasný Most - Híd alebo SMK,“ povedal. Dodal, že ak Most - Híd a SMK budú novú stranu považovať za konkurenciu a nepriberú ju do predvolebných koalícií do VÚC, tak rozhodnú o jej predčasnom konci. Prebratie časti voličov Mostu - Híd alebo SMK politológovia nepredpokladajú. „Úspech jednotlivých politických strán nezávisí len od ich vlastných aktivít, ale aj od aktivít ostatných strán. Teda aj ich budúcnosť bude závisieť v určitej miere od toho, ako zvyšné strany uspokoja ostatných voličov,“ podotkol Öllös. Pred pár dňami prebehlo rokovanie SMK s Most - Híd o možných spoločných postupoch do župných volieb a pribratie tretieho partnera neavizovali. Fehér v súvislosti so založením strany vyjadril presvedčenie, že kresťanské hodnoty majú na politickej scéne miesto. Chcú byť regionálnou stranou, kde sa budú aktivizovať ľudia z okolia Komárna. Samotnému vzniku strany prechádzalo vytvorenie občianskej iniciatívy.
SNS poukazuje na deväť pochybení súčasnej vlády
Slovenská národná strana (SNS) pripomína vládnemu kabinetu deväť chýb súčasnej vlády, ktoré podľa nej vedú k úpadku Slovenska, k zhoršeniu situácie občanov aj podnikateľov. Reaguje tým na vyhlásenie premiéra Roberta Fica (Smer-SD), ktorý rok po parlamentných voľbách konštatoval, že mu zatiaľ nikto žiadne chyby neukázal. SNS poukazuje na nerešpektovanie opozičných nominantov v strategických úradoch, ako sú Najvyšší kontrolný úrad (NKÚ) či Úrad pre verejné obstarávanie (ÚVO), čím dochádza k zlyhaniu kontrolných mechanizmov. Rovnako sa im nepozdávajú stretnutia Fica s jeho maďarským partnerom Viktorom Orbánom. „Výsledkom toho je zvyšovanie arogancie šéfa maďarského vládneho kabinetu vo vzťahu k Slovákom na Slovensku, i voči Slovákom v Maďarsku,” poznamenal predseda SNS Andrej Danko. Za tretiu chybu považuje daňové omyly. „Zvýšenie dane z pridanej hodnoty neprinieslo do štátneho rozpočtu očakávanú vyššiu sumu, čo potvrdil aj minister financií Peter Kažimír,” dodal Danko. Zánik rovnej dane, zvýšenie dane z príjmu a odvodového zaťaženia zase podľa neho likviduje živnostenský stav. Rovnako kritizuje neuplatnenie predkupného práva pri predaji Slovenského plynárenského priemyslu (SPP). „Strategický podnik, ktorý ročne zarába 600 miliónov eur, vláda ponechala finančným skupinám,” podčiarkol Danko. Zmena Zákonníka práce a zmeny pri dohodách o pracovnej činnosti či dohodách o vykonaní práce majú podľa neho za následok zvýšenie nezamestnanosti a prepúšťanie, čo vplýva na kúpnu silu obyvateľov a útlm ekonomiky. „Vláda ignoruje štrajk učiteľov a pedagogických pracovníkov, nerieši ich situáciu a celkovým postojom ponižuje túto skupinu zamestnancov,” upozorňuje ďalej Danko. Za neprehliadnuteľnú chybu označil neriešenie problémov v zdravotníctve, zvyšovanie nátlaku na lekárov a zdravotné sestry, pochybné transakcie hraničiace v niektorých nemocniciach a tiež snahu o vytvorenie monopolu jednej zdravotnej poisťovne. „Deviatou, veľmi vážnou chybou, je pokračovanie v politizácii voľby generálneho prokurátora,” uzavrel líder národniarov.
SNS Ficovi: Máte dosť poslancov, vlastenectvo nedokazujte slovami, treba činy
Slovenská národná strana (SNS) považuje deklarovanie status quo v menšinovej oblasti za “protislovenskú chybu” vládnutia strany Smer-SD. SNS týmto reaguje na vyhlásenia premiéra Roberta Fica v denníku Új Szó vychádzajúcom v maďarčine. Pre TASR to dnes uviedol prvý podpredseda SNS Rafael Rafaj. “Neurobili sme nič proti tomu, aby sa zmenil súčasný stav, práve naopak. Neviem, či si uvedomujete, že po sčítaní ľudu sme mohli niekoľko obcí vymazať zo zoznamu zabezpečujúceho používanie jazyka národnostných menšín,” uviedol pre Új Szó 4. marca premiér Robert Fico so slovami, že sa usiluje o tolerantnú politiku. Pripomenul, že vo štvrtok (28. 2.), keď pri príležitosti dňa žien navštívil Dunajskú Stredu, pred budovou už stáli extrémisti. “Ako keby niekomu prekážalo, že mám dobrý vzťah s Viktorom Orbánom. Uzatvorili sme džentlmenskú dohodu, ktorú sa nám podarilo zatiaľ aj dodržať,” konštatoval. Dodal, že sa teší na blížiacu sa oficiálnu návštevu Maďarska. Vyzdvihol, že stojí na čele takej vlády, ktorá urobí všetko pre to, aby sa menšiny cítili dobre. “Čo sa týka mojich výrokov na oslavách Matice slovenskej, myslel som na jeden konkrétny prípad, na ktorý som reagoval,” vysvetlil premiér svoje vyhlásenie, v ktorom kritizoval v požiadavky menšín ako v niektorých prípadoch neprimerané. Podľa SNS najväčšou chybou Slovákov i predstaviteľov národnostných menšín je, že preceňujú vyhlásenie premiéra Róberta Fica na adresu menšín, ktoré odznelo na pôde Matice slovenskej 26. februára. “Slovákom na juhu takýto rozpor slov, ktoré premiér už aj tak koriguje a následných činov v ničom nepomôže. Na druhej strane menšiny zbytočne naštartuje na ďalší tlak na ústupky slovenskej vlády,” vyhlásil Rafaj. Národniari vyzývajú premiéra Roberta Fica, aby vláda zákon o používaní jazykov menšín a zákon o štátnom jazyku vrátila na pôvodný stav pred “deformujúcimi novelizáciami za vlády Ivety Radičovej”. Premiér má podľa neho k dispozícii dostatok poslancov na “nápravu legislatívnych noriem” a môže tak svoje vlastenectvo dokázať činmi.
SMK: Hannes Swoboda nesúhlasí s premiérovými výrokmi na adresu menšín
S vyjadreniami premiéra Roberta Fica (Smer-SD) na adresu menšín, ktoré povedal na minulotýždňovej konferencii Matice slovenskej, nesúhlasí predseda skupiny sociálnych demokratov v Európskom parlamente Hannes Swoboda. Tvrdí to strana SMK. Hanessovi kvôli vyjadreniam premiéra napísala list europoslankyňa Edit Bauer (SMK). „Swoboda uistil poslankyňu EP, že takisto nesúhlasí s výrokmi Roberta Fica a že vyšetrí pozadie jeho slov,” napísal tlačový odbor strany. Premiér na konferencii Matice slovenskej povedal, že nezávislý štát Slováci podľa neho nezakladali pre menšiny, akokoľvek si ich vážia, ale najmä pre slovenský štátotvorný národ. „Stáva sa módnou zvyklosťou, že od menšín vídame predovšetkým požadovačnosť, ale nijaké povinnosti voči štátu, skôr natiahnuté ruky, ale minimálne pestovanie občianskych cností. Toto sa musí zmeniť a práve tu vidím úlohu Matice Slovenskej. Ona musí byť strážkyňou budovania vlastenectva mladých ľudí a rozvíjať najlepšie duchovné a národné tradície,” uviedol Fico. Premiér v rozhovore pre denník Új Szó po niekoľkých dňoch povedal, že nechcel nikoho uraziť. Rozhneval ho jeden konkrétny prípad, na základe ktorého zovšeobecňoval. SMK sa však domnieva, že sa začal „nevídaný tlak” na občanov iných národností. Dôkazom je podľa strany fakt, že ministerstvo školstva požiadalo Združenie miest a obcí Slovenska (ZMOS), aby vyvíjalo tlak na samosprávy na národnostne zmiešanom území a zabezpečilo výchovu detí v štátnom jazyku v akomkoľvek malom počte. „Túto skutočnosť chápe Strana maďarskej komunity ako nepodložený tlak na samosprávny systém, na svojprávnosť rozhodovania legitímne zvolených predstaviteľov samospráv, na zásah do základného piliera demokracie - miestnej samosprávy,” povedal podpredseda strany Péter Őry. Strana vyzvala predstaviteľov vlády SR, aby prestali vyvíjať tlak na občanov iných národností a rešpektovali skutočnosť, že samosprávy majú možnosť rozhodnúť a riadiť život v obci. Ministerstvo školstva odmieta informáciu SMK, že samosprávy vyvinuli tlak na národnostne zmiešaných územiach s cieľom za každých podmienok zabezpečiť možnosť vzdelávania v štátnom jazyku pri akomkoľvek nízkom počte detí. „Nič také z našej strany nebolo ani len náznakom komunikované. Tiež odmietame tvrdenia o ‘nátlaku’,” povedal hovorca ministra školstva Michal Kaliňák. Potvrdil, že list ministerstvo ZMOSu odoslalo, a to pre podnety zo strany rodičov detí slovenskej národnosti žijúcich na zmiešanom území, kde sú zriadené len školy s vyučovacím jazykom národnostnej menšiny. „Dôvodom ich nespokojnosti boli neuspokojené požiadavky na predstaviteľov orgánov miestnej samosprávy o zabezpečenie výchovy a vzdelávania ich detí v štátnom jazyku v materských školách aj v základných školách formou zriadenia tried s vyučovacím jazykom slovenským,” spresnil Kaliňák. Samosprávy by podľa neho mali v rámci svojich možností vytvoriť podmienky na vzdelávanie všetkých detí v takom jazyku, v akom jazyku požadujú vzdelávanie rodičia.
Odmietam útoky - Hromy a blesky nás nezdolajú
5. marca 2013 - (Marián Tkáč - matica.sk)
Dôrazne odmietam útoky na Maticu slovenskú, ktorých sme svedkami v posledných dňoch. Zisťujem, že každý matičný úspech - za ktorý považujem verejné požehnanie pre Maticu slovenskú a celý slovenský národ odchádzajúcim pápežom Benediktom XVI. na jeho predposlednej generálnej audiencii, ako aj úspešnú konferenciu k 150. výročiu Matice slovenskej, ktorú otvoril predseda vlády Robert Fico - považujú ideologickí, ale aj ekonomickí či osobní neprajníci Matice, ako vlasteneckej ustanovizne, za podnet na útoky.
Je mi ľúto, že Maticu slovenskú niektorí kritici s beľmom na oku a s jedom na jazyku označujú ako neoľudácku, „náckovskú“ či inakšiu, dokonca ju obviňujú z genocídy (?!), pričom svoje výroky neopierajú o nijaký argument, len o kyselinu, ktorá by mala rozožrať „inštitúciu, ktorá už od roku 1863 združuje elity tvorcov i strážcov národnej duchovnosti“, ako uviedol premiér. Prečo niekomu prekáža, že „Matica slovenská Slovákov nielen zachránila pred vyhynutím, ale doslova náš národ vzkriesila z mŕtvych“? Kto to nesúhlasí so slovami R. Fica, ktorý víta, „že nové vedenie Matice slovenskej sa pustilo do jej mravnej obrody, aby sa vyčistil stôl“ a že „ideály Matice slovenskej spočívajú v ochrane tradícií v umení a kultúre, ale aj v starostlivosti o životné prostredie“? Komu prekáža, že predseda vlády sa v príhovore nevyhol ani kritike médií za opakované atakovanie Matice slovenskej, keď konštatoval, že „bulvarizujú jej úsilie, preto im uniká to podstatné, jedinečná matičná myšlienka mravnej obrody Slovenska“?
Stretávam sa s radovými členmi Matice slovenskej, ktorí vítajú ocenenie úsilia nového matičného vedenia o ozdravenie Matice a ja vyhlasujem, že v tomto trende nás nezastaví nič a nikto. Ešte tak presvedčiť nemúdrych, že Matica je tu už 150 rokov a bude aj naďalej! Hromy a blesky nás nezdolajú, naopak. Bijú len do vysokých stromov, mnohým otvárajú očí a posilňujú nás.
Na Slovensku vznikne nová maďarská strana
Koncom mája by mala na Slovensku vzniknúť nová maďarská strana. Volať sa má Maďarská kresťansko-demokratická aliancia. Stojí za ňou okrem iných Csaba Fehér (exriaditeľ Podunajského múzea), ktorý dnes pre TASR potvrdil, že už má vyzbieraných vyše 5000 podpisov. Na registráciu strany ich treba 10.000. Fehér verí, že do konca mája ich mať bude a strana bude zaregistrovaná. Novovznikajúci subjekt má záujem zapojiť sa do jesenných volieb do vyšších územných celkov, nie však sám. “Sami určite nie. Rozmýšľame o spolupráci s rôznymi stranami, či už maďarskými alebo slovenskými,” povedal pre TASR Fehér. Strana chce podľa neho pôsobiť najmä na južnom Slovensku. “Chceme byť regionálna strana,” vysvetlil. Riešiť mieni otázky národnostných menšín, ale aj ekonomické a sociálne témy. Fehér sa pre založenie strany rozhodol preto, že je spolu so svojimi kolegami presvedčený, “že kresťanské hodnoty majú miesto na politickej scéne”. V strane sa majú aktivizovať ľudia z Komárna a okolia, ktorí sú známi skôr v regióne, a nie na celoslovenskej úrovni. V súvislosti s novou stranou sa v októbri minulého roka spomínal aj Most-Híd. Objavili sa názory, že bugárovci ňou chcú vziať voličov SMK. Fehér vtedy odmietol, že by vznikajúca strana bola projektom Mosta-Híd alebo SMK. “Most-Híd nemá s touto stranou a snahou nič spoločné,” vyhlásil ešte v októbri pre TASR podpredseda bugárovcov Zsolt Simon, ktorého snahy o vytvorenie zmienenej strany veľmi neprekvapili. Poznamenal, že osoby, ktoré sa spomínajú v súvislosti s novou stranou, už pred pár rokmi mali obdobnú občiansku iniciatívu. “Bolo teda len otázkou času, kedy príde snaha prerobiť to na politickú stranu,” povedal Simon.
Chcem kandidovať za prezidenta - nie za niečo, ale proti niekomu
Historický kalendár - 5 marca 1844 - Vznik piesne Nad Tatrou sa blýska
Pri demonštratívnom odchode slovenských študentov z Bratislavy do Levoče vznikla hymnická pieseň Nad Tatrou sa blýska ako reakcia proti prudkému maďarizačnému náporu a likvidačnému postupu proti slovenským študentom a Ľudovítovi Štúrovi. Jej text sa pripisuje spisovateľovi a básnikovi Jankovi Matúškovi. V súčasnosti je táto hymnická pieseň slovenskou štátnou hymnou. Jej melódia bola prevzatá z pôvodnej ľudovej piesne „Kopala studienku“.
Zhorela legendárna vŕba pred Rákócziho kaštieľom
Foto: https://www.facebook.com/photo.php?fbid=388316117934037&;set=a.165789530186698.33779.147596498672668&type=1&theater
Mohutná vŕba, ktorú podľa legendy pred kaštieľom v obci Borša (okres Trebišov) zasadil vodca protihabsburského povstania František Rákóczi II. (1676 - 1735), 5. marca 2013 zhorela. Oheň na starý bútľavý strom preskočil z kopy lístia, ktoré v blízkosti pálili v rámci čistiacich prác. Neopatrnosť priznal kastelán kaštieľa István Kázmér. Lístie na mieste pohrabali a pálili pred blížiacou sa slávnosťou výročia Rákócziho narodenia. Kopa bola podľa správcu zhruba 15 metrov od stromu. „Ja som na vine, pohrabali sme lístie a zapálili, odskočil som si na chvíľu dnu a keď som vyšiel, už bola vŕba v plameňoch. Bola na 95 percent suchá, takže už aj tak by bol s ňou koniec,” povedal so smútkom Kázmér pre TASR. Nešťastný kastelán s obľubou zvykol rozprávať návštevníkom legendu, ako dvojročný František Rákóczi II. zapichol do zeme vŕbový prútik, z ktorého vyrástol vysoký strom. Keďže dutý strom tlel zvnútra, zasahujúci hasiči z Trebišova nedokázali skryté miesta uhasiť. „Nariadené bolo použitie výškovej techniky, určitá časť stromu sa odrezala a takto sme to dohasili,” uviedol pre TASR vedúci zásahu hasičov Róbert Adam. Zrezanie bolo podľa neho nutné, keďže konáre hrozili zrútením na strechu kaštieľa. Nešlo pritom o chránený strom. Vŕba stála blízko Rákócziho bronzovej busty, ktorú minulý týždeň ukradli a rozrezali páchatelia s úmyslom jej predaja v zberných surovinách. Bustu napokon našla polícia v miestnej garáži. Tento priestor tak v priebehu pár dní postihli dve nešťastia. Je však pravdepodobné, že suchý strom by museli pre hrozbu pádu skôr či neskôr aj tak zrezať.
Vyšla zbierka poviedok Miroslava Demáka po srbsky
http://www.slovackizavod.org.rs/vesti/vid/8896
Insitní maliari z Kovačice opäť v Galérii TYPO&ARS
5. marca 2013 - (uszz.sk)
V Galérii TYPO&ARS na Roľníckej 349 vo Vajnoroch sprístupnia od 9. marca 2013 v poradí už šiestu výstavu „Insita z Kovačice“, venovanú insitným maliarom z rázovitej slovenskej dedinky Kovačice zo srbskej Vojvodiny. Vernisáž výstavy sa uskutoční v sobotu 9. marca 2013 o 16.00 h v Galérii TYPO&ARS. Obrazy kovačických insitných umelcov nás prenášajú akoby do našej minulosti - do života na slovenskom vidieku spred niekoľkých generácií, aj keď rozprávajú o živote a práci obyvateľov Kovačice. Ich paleta plná žiariacich farieb prináša pokoj, harmóniu a oslavu života, charakterizuje ju podmaňujúca bezprostrednosť, životná múdrosť i skúsenosť, je čistým, úprimným vyznaním. Práve pre tieto vlastnosti sa stali kovačickí majstri štetca tak známymi vo svete. Kurátor výstavy Ján Hrk zostavil podľa informácie Petra Čepca novú expozíciu majstrov z Kovačice so zvláštnym dôrazom na dielo zakladateľa insitného maliarstva v Kovačici - Martina Jonáša, ktorému poskytol najväčší priestor pre jeho nádherné a vzácne akvarely. Okrem neho vystavuje svoje olejomaľby aj Ján Bačúr, Pavel Cicka, Ján Glózik, Pavel Hajko, Ján Husárik, Anna Kňazovicová, Juraj Ľavroš, Pavel Ľavroš, Martin Markov, Adam Mezin a Michal Povolný. Výstava „Insita z Kovačice“ potrvá do 24. mája 2013, otvorená je denne okrem pondelka od 14.00 do 18.00 h (alebo na požiadanie), vstup na výstavu je voľný.
Zomrel literárny vedec Karol Tomiš
https://www.facebook.com/photo.php?fbid=389855634446752&;set=a.165789530186698.33779.147596498672668&type=1&relevant_count=1
Vo veku nedožitých 84 rokov zomrel 7. marca v Bratislave literárny vedec, historik, komparatista a jeden z popredných odborníkov na slovensko-maďarské literárne vzťahy Karol Tomiš. Patril k osobnostiam slovenskej literárnej vedy. Po absolvovaní štúdia na Filozofickej fakulte Univerzity Komenského v Bratislave sa v roku 1955 stal vedeckým pracovníkom Ústavu slovenskej literatúry Slovenskej akadémie vied (SAV) a toto popredné literárnovedné pracovisko bolo viac ako štyri desaťročia jeho trvalým odborným pôsobiskom. Svoj vedecký záujem sústredil Karol Tomiš na medzivojnových a súčasných spisovateľov (F. Hečko, P. Jilemnický, F. Švantner, M. Figuli), venoval sa interpretácii umeleckého textu, najmä prózy, maďarskej literatúre a literárnej vede. Jeho autorský slovensko-maďarský bilingvizmus sa premietol do skúmania vzájomných vzťahov slovenskej a maďarskej literatúry a ich komparácie, znalosť maďarského jazyka a kultúry zužitkoval aj v zahraničných kontaktoch pracovísk SAV. Posledná rozlúčka Karolom Tomišom bude 15. marca o 12.45 h v bratislavskom krematóriu.
Karol Tomiš: Lyrický hrdina v zápase s Bohom
Nábožné motívy v poézii Endre Adyho a Ivana Krasku
http://luno.luno.hu/content/view/339/63/
Karol Tomiš: Poézia Attilu Józsefa v slovenských prekladoch
http://luno.luno.hu/content/view/803/63/
CSSM vypisuje súťaž na podporu miestnych slovenských aktivít a masmédií
http://oszo.slovaci.hu/sk/verejne-sutaze/40-kultura/176-subeh-cssm.html
http://oszo.slovaci.hu/sk/verejne-sutaze/60-oszoe/175-verejna-sua-na-miesto-konatea-legatum-neziskova-verejnoprospena-sro.html
Jazykový kurz SSB
Slovenská samospráva Budapešti (SSB) v spolupráci s obvodnými slovenskými menšinovými samosprávami organizuje aj tento rok kurz slovenského jazyka pre začiatočníkov i pokročilých. Na jazykový kurz sa možno prihlásiť na čísle telefónu 302 5117, alebo na e-mailovej adrese Ez az e-mail cím a spamrobotok elleni védelem alatt áll. Megtekintéséhez engedélyeznie kell a JavaScript használatát.
http://tech.sme.sk/c/6722337/vedci-uz-vedia-preco-sa-nam-pletie-jazyk.html
Špania dolina: Medené bohatstvo - Thurzov zámok v Bytči: Zriedkavá renesancia - Stará Halič: Stredoveký kostol - Ostrov Slanica: Uprostred Oravskej priehrady - Malohontské kostoly: Vzácne nástenné maľby - Topoľa, Ruský Potok: Jedinečné drevené kostoly - Prielom Hornádu: Adrenalín v prírode
Ukrajinskí pašeráci napadli colníkov, tí použili varovné výstrely
http://www.hlavnespravy.sk/madarsko-ukrajinski-paseraci-napadli-colnikov-ti-pouzili-varovne-vystrely/76823/
Jozefa Roháča vypočuli ako podozrivého z atentátu na ulici Aranykéz
http://www.teraz.sk/zahranicie/slovaka-rohaca-vypoculi-ako-podozriv/39284-clanok.html
Facebook odhalí aj to, čo nepoviete
Výskumníci zistili, že analýzou údajov z Facebooku dokážu vytvoriť váš osobnostný profil.
http://tech.sme.sk/c/6730688/facebook-odhali-aj-to-co-nepoviete.html
Jedovatá pena na povrchu prevareného maďarského guláša - Protislovenská hystéria - Politika nadradenosti - Mediálne klamstvá
8. marca 2013 - (Ľudovít Števko - extraplus.sk)
Orbánova pravá ruka Zsolt Németh povedal svojho času pre noviny Népszabadság: „Niet inej cesty, len obnova akčnej jednoty a vrátenie veci na medzinárodnú pôdu... To nám môže pomôcť, že v rámci EÚ, alebo aj v Rade Európy, by sa mohlo pokračovať vo vyvíjaní tlaku na Bratislavu.” Nie je to nič nového, iba staré móresy a stará diplomacia sťažností na Bratislavu všade, kde sa len dá, od Európskeho parlamentu cez Kongres Spojených štátov amerických a vari až po Mongolský ľudový chural.
Protislovenská hystéria
Zdá sa, že po krátkom období potriasania rúk sa spoza Dunaja začína rozkrúcať ďalšie kolo protislovenskej hystérie. Občania Maďarskej republiky Zoltán Lomnici, predseda Rady ľudskej dôstojnosti, a študent z Levíc László Gubik predložili Európskemu parlamentu petíciu, žiadajúcu odsúdiť Slovenskú republiku pre údajné porušovanie práva Európskeho spoločenstva za novelizáciu zákona č. 40/1993 o štátnom občianstve, ktorá stanovuje, že ak občan prijme občianstvo iného štátu, slovenské občianstvo mu zanikne. Poslanec Európskeho parlamentu za SNS Jaroslav Paška zareagoval na maďarskú žiadosť námietkou, že Európsky parlament nemá legitímne oprávnenie posudzovať záležitosti, ktoré sú zvrchovanou kompetenciou členského štátu. Príslušný výbor sa síce s Paškovou námietkou stotožnil, ale jeho rozhodnutie o neprípustnosti tejto petície zvrátila intervencia maďarského poslanca zo strany Fidesz Zoltána Bagóa v poslaneckej frakcii Európskej ľudovej strany. K intervencii sa pridali aj slovenskí europoslanci z SMK Edita Bauerová a Elajos Mészáros, ktorí sa už tradične spájajú s poslancami Fideszu proti záujmom Slovenskej republiky. Jaroslav Paška ako podpredseda frakcie Európa slobody a demokracie vyslovil nesúhlas s manipuláciou petície a opätovne podal námietku proti prípustnosti prerokovania tejto záležitosti v Európskom parlamente. V poradí druhá maďarská petícia proti Slovenskej republike nemá zatiaľ v EP definitívne rozuzlenie. Aj keď sa však opäť ukáže neopodstatnenosť fideszáckych sťažností a osočovania, nemožno sa domnievať, že sa darebáctva inšpirované Viktorom Orbánom skončili. Práve naopak, nové kolo útokov proti Slovensku sa iba začína, tak ako to sľúbil Berényimu pri poslednom stretnutí samotný vodca maďarstva. Orbán má u nás vytvorené dobré podmienky na veľkomaďarskú politiku; na Slovensku má zastúpenie v dvoch legálnych maďarských politických stranách a maďarské iredentistické či polofašistické organizácie majú zasa svoje pololegálne štruktúry (bunky) v štyroch slovenských mestách. S maďarským občianstvom to bolo vymyslené celkom dobre: mať všetkých zahraničných Maďarov, ktorí prisahali vernosť maďarskému štátu, pod jednou politicko-administratívnou strechou v Budapešti, ale ich sociálne zabezpečenie nechať na bedrách štátu, kde títo dvojakí občania žijú. Príslušnosť k maďarskému štátu nedeklarujú dvojakí občania len prísahou, ale aj veľkouhorským dedičstvom po svojich predkoch.
Politika nadradenosti
Prísaha má však viac ako symbolický význam. Pri prijímaní maďarského občianstva potvrdzujú uchádzači svojím podpisom: „Prisahám, že Maďarsko považujem za svoju vlasť. Budem verným občanom Maďarska, jeho ústavu a zákony si budem ctiť a dodržiavať. Svoju vlasť primerane vlastným silám obránim a podľa svojich schopností jej budem slúžiť. Nech mi v tom Pán Boh pomáha.” Predseda maďarského parlamentu László Kövér k tomu dodáva: „Maďarský štát nielen cíti, ale aj nesie zodpovednosť za spoločenstvá Maďarov, ktoré od neho dejiny odtrhli.” Ak má byť slovenský občan viazaný prísahou cudzieho štátu, potom mu len ťažko možno prisúdiť občianstvo Slovenskej republiky. Vo svetle politiky nadradenosti maďarského občianstva nad slovenským, rumunským či ukrajinským sa nesú aj aktivity SMK a Hnutia za dvojjazyčné južné Slovensko. Maďarskému občanovi Józsefovi Berényimu už nestačia len horthyovské názvy slovenských obcí, ale osobne sa angažuje pri vyvesovaní tabúľ s maďarskými názvami železničných staníc. S vŕtačkou v ruke teatrálne pripevnil vedľa železničnej stanice svojej rodnej dediny Okoč tabuľu s maďarským nápisom Ekecs. Predseda SMK mieni vo svojom kolíkovaní maďarského teritória na juhu Slovenska pokračovať aj v ďalších dňoch, až kým mu to neodklepne novelizácia zákona o dráhach 513/2009 Z. z. Dvojjazyčnosť pri označovaní železničných staníc platný zákon neumožňuje, preto aktivisti SMK na čele s Berényim stavajú maďarské tabule na súkromných pozemkoch a hodlajú ich zabetónovať, aby neprichádzalo k ich poškodzovaniu. Slovenská politická reprezentácia sa ku kontroverzným aktivitám Strany maďarskej komunity stavia laxne. Jediný politický subjekt, ktorý odsudzuje provokácie s osadzovaním maďarských tabúľ, je mimoparlamentná Slovenská národná strana. „Ak József Berényi tvrdí, že dvojjazyčné tabule na železničných a autobusových staniciach sú o sebaúcte, nech za rovnakú sebaúctu bojuje s rovnakým nasadením aj v prípade slovenskej menšiny v Maďarsku,” píše vo svojom vyhlásení predseda SNS Andrej Danko, ktorý po návšteve u maďarských Slovákov v Mlynkoch vie, o čom hovorí.
Mediálne klamstvá
V Mlynkoch pod Pilíšom odznel na konferencii Ako ďalej Slováci v Maďarsku? príspevok Pavla Beňa, z ktorého naskakuje husia koža. O žalostnom postavení Slovákov v Maďarsku a obraze Slovenska v maďarských médiách sa v našej mienkotvornej tlači nedozvieme, môžeme sa však čosi dočítať z portálu www.oslovma.hu slovenského intelektuála Imricha Fuhla, ktorý uvádza Beňov diskusný príspevok takmer v plnom znení. Čítanie o tom, ako neznámi páchatelia „vyzdobili” budapeštianske sídlo Zväzu Slovákov v Maďarsku nápisom: „Zomriete, slovenskí sráči! - Preč s Trianonom! - Death for Slovakia!” (Smrť Slovensku), je len drobným čriepkom zo série nactiutŕhania, nadávok a pamfletov, ktoré sa ako červená niť ťahajú národnou existenciou posledného zvyšku Slovákov v Maďarsku. Pavol Beňo cituje zo zbierky pamfletov uverejnených v osobitnom čísle časopisu Nagy Magyarország čiže Veľké Uhorsko, venovanom dejinám Slovákov a Slovenska. Časopis sa vo svojich „historických” statiach snaží dokázať, že „Slováci sú votrelcami v Karpatskej kotline, ktorí zobrali Maďarom časť ich tisícročnej vlasti”. Beňo upozorňuje aj na snahu autorov tohto paškvilu „vyobraziť Slovensko a Slovákov pred maďarskou verejnosťou ako národ s nacistickou a fašistickou minulosťou, ktorej sa dodnes nedokázal zbaviť”. Pritom oficiálne maďarské médiá, rozhlas a televízia podávajú obraz o „utláčanej a šikanovanej maďarskej menšine na Slovensku”, ktorá sa vraj nedá porovnať s faktickou kultúrnou autonómiou Slovákov v Maďarsku. Podobnými klamstvami očkujú maďarskú verejnosť aj časté vystúpenia predsedu SMK Berényiho v MR1-Kossuth Rádió a iných médiách. Podobné absurdnosti spoza Dunaja by sme mohli citovať v dlhom rade za sebou. Aj keď nad nimi nemožno mávnuť rukou, nestoja za úvahu, pretože sú iba jedovatou penou na povrchu prevareného maďarského guláša. Znepokojovať by nás malo, čo sa deje u nás doma, ako postupne rastie exportované podhubie iredentistických spolkov a činnosť extrémistov v legálnych maďarských politických stranách.
http://www.oslovma.hu/index.php/sk/nazory/158-nazory1/942-pre-maarske-media-sme-asto-len-zamienkou